Banjir Baling: Pantau kawasan tragedi kepala air ekoran hujan berterusan
Oleh NORLIA RAMLI

12 Julai 2022, 4:21 pm
BALING – Pihak berkuasa mengambil langkah berjaga-jaga dengan memantau kawasan berisiko banjir termasuk lokasi tragedi kepala air di Kampung Iboi dan Lata Celak di sini berikutan cuaca hujan sejak malam semalam.
Ketua Polis Daerah Baling, Superintendan Shamsudin Mamat berkata, semua agensi termasuk polis, bomba dan Angkatan Pertahanan Awam Malaysia (APM) sentiasa memantau situasi di setiap lokasi berisiko.
“Kita akan pantau semua kawasan terutama di Lata Celak yang menjadi lokasi tragedi kepala air baru-baru ini.
“Sehingga pukul 11 pagi tadi, aliran sungai dalam keadaan normal yang mana tidak berlaku kenaikan air (paras sungai) mahupun kelajuan air yang terkesan,” katanya pada sidang akhbar di Pejabat Daerah dan Tanah Daerah Baling di sini hari ini.
Katanya, pemantauan akan terus dilakukan memandangkan hujan masih berlaku sehingga petang ini.
“Sekiranya terdapat keperluan kepada penduduk untuk berpindah ketika cuaca buruk, pegawai daerah akan keluarkan arahan tersebut. Penduduk yang tinggal di tepi sungai akan jadi keutamaan,” ujarnya.

Tambahnya, kebanyakan mangsa kepala air dan banjir lumpur yang ditempatkan di tiga pusat pemindahan sementara (PPS) telah pulang ke rumah masing-masing.
Dalam pada itu, Pengerusi Jawatankuasa Pengurusan Bencana Daerah Baling, Mohd. Shahadan Abdullah yang juga Pegawai Daerah Baling berkata, satu pasukan petugas khas diwujudkan bagi membuat bancian untuk mendapatkan jumlah tepat mangsa yang terjejas dan kerugian terlibat.
“Pasukan itu terdiri daripada kakitangan pejabat daerah, Majlis Daerah Baling, APM dan Jabatan Kebajikan Masyarakat yang mana bancian ini dijangka mengambil masa selama dua hari untuk disiapkan,” katanya.
Kata beliau, setakat ini sebanyak 1,228 laporan polis diterima berhubung kerosakan rumah akibat tragedi berkenaan. – KOSMO! ONLINE


Wanita maut motosikal dinaiki bersama suami, anak dirempuh SUV
Oleh IVAN AMIRUL

12 Julai 2022, 4:18 pm
KUNAK – Seorang wanita maut manakala suami dan anak lelakinya cedera selepas motosikal dinaiki keluarga berkenaan dirempuh sebuah kenderaan utiliti sukan (SUV) dalam kejadian di kilometer 10, Jalan Kunak-Tawau semalam.
Dalam kejadian pukul 4.45 petang itu, mangsa, Rina Samo, 38, yang juga warganegara Indonesia disahkan meninggal dunia di lokasi kejadian manakala suami mangsa berusia 39 tahun dan anak lelakinya berumur tujuh tahun mengalami cedera di bahagian kepala, muka dan kaki.
Ketua Polis Daerah Kunak, Superintendan Sabarudin Rahmat berkata, siasatan awal mendapati kereta SUV jenis Proton X70 dipandu seorang lelaki berumur 54 tahun bergerak dari arah Tawau menuju ke Kunak manakala motosikal dinaiki mangsa berada di hadapan di lorong sama.
“Bagaimanapun, kereta Proton X70 cuba memotong sebuah lagi kereta di hadapannya namun pada masa sama motosikal dinaiki mangsa cuba masuk ke simpang sebelah kanan sebaik tiba di lokasi kejadian.
“Jarak yang terlalu hampir mengakibatkan kereta X70 terbabit tidak sempat mengelak dan terus merempuh motosikal mangsa.
“Ekoran rempuhan itu, penunggang dan anaknya terpelanting ke bahu jalan manakala mangsa wanita diseret oleh kereta berkenaan,” katanya dalam kenyataan akhbar hari ini.

Mengulas lanjut, Sabarudin memaklumkan mangsa iaitu pembonceng disahkan meninggal dunia di lokasi kejadian, manakala anaknya berumur tujuh tahun dan suaminya, 39, mengalami kecederaan.
“Mayat mangsa dibawa ke Hospital Kunak untuk proses bedah siasat. Siasatan masih dijalankan mengikut Seksyen 41(1) Akta Pengangkutan Jalan (APJ) 1987,” katanya. – KOSMO! ONLINE


Agong berkenan menerima kunjungan hormat Menteri Luar China
Oleh SITI A'ISYAH SUKAIMI

12 Julai 2022, 4:13 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap dan kunjungan hormat Menteri Luar China, Wang Yi di Istana Negara hari ini.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, majlis tersebut julung kali buat Wang Yi yang kini dalam rangka lawatan rasmi selama dua hari ke Malaysia bermula 11 Julai.
“Dalam sesi selama 45 minit bermula pukul 11.45 pagi tadi, Seri Paduka Baginda dan Wang Yi menyentuh berkenaan hubungan dua hala yang erat terjalin antara Malaysia dan China sejak tahun 1974.
“Kedua-dua pemimpin turut menyentuh usaha pengukuhan perdagangan dan ekonomi antara kedua-dua negara ke tahap lebih tinggi susulan peningkatan jalinan hubungan Malaysia-China ke tahap Perkongsian Strategik Komprehensif pada 2013. Kedua-dua negara akan menyambut ulang tahun ke-10 perkongsian ini tahun depan,” katanya dalam kenyataan hari ini.
Beliau berkata, Seri Paduka Baginda turut menzahirkan penghargaan dan rasa sukacita terhadap hubungan erat Malaysia dan China yang telah terjalin secara istimewa di dalam pelbagai aspek.
Katanya, ini termasuk bantuan yang telah dihulurkan oleh Kerajaan China dan kerjasama di antara kedua-dua negara dalam memerangi penularan wabak Covid-19 serta pemulihan pasca pandemik.

“Baginda menzahirkan penghargaan kepada Wang Yi atas persilaan kepada Seri Paduka untuk mengadakan lawatan rasmi ke China.
“Selain itu, Seri Paduka Baginda juga berkenan mempersilakan Presiden China, Xi Jinping untuk mengadakan lawatan rasmi ke Malaysia. Kali terakhir beliau melawat negara ini ialah pada tahun 2013,” katanya. -KOSMO! ONLINE


Giliran Wany Hasrita, ibu dijangkiti Covid-19
Oleh SAIRUL ZAMRI MISRANI

12 Julai 2022, 4:12 pm
PETALING JAYA – Lebih dua tahun terhindar daripada dijangkiti virus Covid-19, penyanyi Wany Hasrita akhirnya terpaksa reda apabila dirinya kini menjadi sebahagian daripada angka peningkatan kes baharu jangkitan wabak tersebut.
Menerusi hantaran terbaru dalam InstaStory, Wany, 30, menyatakan, bukan hanya dia ijangkiti virus tersebut, tetapi ibunya turut disahkan positif.
“Hai, Assalamualaikum semua. Hari ini, saya sepatutnya ada majlis makan tengah hari bersama media untuk single terbaharu, Ku Cuma.
“Tetapi, apakan daya, saya tidak dapat pergi kerana positif Covid-19 untuk pertama kalinya. Akhirnya, saya sedang menjalani kuarantin di rumah bersama ibu.
“Ibu baru lepas sihat dan saya masih ada batuk-batuk dan selesema serta yang demam ‘on and off’.
“Salah satu lagi simptom saya adalah cirit-birit,” katanya yang tidak berkongsi butiran lanjut mengenai punca dia dan ibunya dijangkiti virus tersebut.

Terdahulu, pelantun lagu hit Menahan Rindu bawah naungan syarikat FMC Music itu sepatutnya dijadualkan hadir pada acara santai bersama beberapa artis lain tengah hari ini, namun tidak dapat berbuat demikian. – KOSMO! ONLINE


Badan macam kena pijak, pinggang boleh patah bila-bila masa – Raja Ilya
Oleh SAIRUL ZAMRI MISRANI

12 Julai 2022, 4:32 pm
PETALING JAYA – Pengalaman berpantang dan menjaga bayi yang baru dilahirkan mencetuskan rasa hormat di hati pelakon Raya Ilya untuk lebih menghargai pengorbanan semua insan yang bergelar ibu bapa.
Menurut Raja Ilya, situasi getir yang dilalui termasuk sakit badan luar biasa dan tidak cukup tidur terutamanya membuatkan dia semakin faham apa yang dilalui golongan ibu bapa lain.
“Sekarang ini pun kami hanya tidur dua ke empat jam sahaja sehari sebab sibuk urus dan jaga Talita Love.
“Salute (tabik) kepada semua ibu dan bapa. Kami rasa apa yang anda rasa.
“Badan dah rasa macam kena pijak. Nak berurut dengan bidan tak boleh sebab pembedahan kan, bahu pula macam nak tercabut, pinggang macam boleh patah bila-bila masa,”.
Demikian luahan pelakon Raja Ilya mengenai keadaan terkini dirinya sepanjang proses berpantang selepas melahikan, Talita Love.

Menurut Raja Ilya atau nama sebenarnya Raja Ramilah Begum Raja Mohammad, kesakitan yang dialami pada beberapa bahagian anggota badannya itu yang tidak pernah dirasainya selama ini.
Dia bagaimanapun bersyukur dan rasa dirahmati sebaik sahaja memandang wajah zuriat sendiri tidur dengan tenang.
“Tapi semua itu hilang entah ke mana bila bangun buka mata tengok muka bayi tengah tidur dengan tenang,” katanya menerusi sebuah hantaran dalam Instagram.
“Terima kasih baby @talitalovegarrett sebab hadir dalam hidup kami. Kami dirahmati dengan kehadiran kamu,” katanya lagi sambil berkongsi sekeping foto puterinya yang dilahirkan di Hospital King Edward, Perth, Australia untuk tatapan umum.
Terdahulu, Raja Ilya, 37, mendirikan rumah tangga bersama seorang ahli perniagaan kelahiran Australia, Garrett pada 23 Disember 2018 dan berhijrah ke Perth mengikut suaminya. Selepas hampir empat tahun, ,mereka dikurniakan seorang cahaya mata perempuan yang selamat dilahirkan pada 1 Julai lalu.
Raja Ilya juga sudah dua tahun tidak dapat pulang ke Malaysia akibat penularan pandemik Covid-19 dan bercadang balik ke tanah air awal tahun hadapan. – KOSMO! ONLINE


Warga emas maut ditembak lepas main mahjung
Oleh NOR AZIHAN MD. GHAZALI

12 Julai 2022, 4:28 pm
KUALA LUMPUR – Seorang lelaki warga emas maut akibat ditembak selepas selesai bermain mahjung di rumah rakannya di Amarin Kiara, Jalan Desa Kiara 1, dekat sini tengah malam tadi.
Mangsa yang berusia 63 tahun itu ditembak semasa berjalan kaki menuju ke keretanya yang diparkir di luar kediaman tersebut.
Ketua Polis Daerah Brickfields, Asisten Komisioner Amihizam Abdul Shukor berkata, pihak polis menerima makluman kejadian sekitar pukul 12.09 malam.
“Siasatan awal mendapati mangsa merupakan warga tempatan berusia 63 tahun dan tidak mempunyai sebarang rekod jenayah.
“Sebelum kejadian, mangsa dikatakan telah mengunjungi rumah rakannya di Amarin Kiara untuk bermain mahjung.
“Sebaik selesai bermain mahjung, mangsa telah keluar dari rumah rakannya dan berjalan kaki menuju ke keretanya yang diparkir di luar kawasan berkenaan,” ujarnya dalam kenyataan hari ini.

Menurutnya, saksi di tempat kejadian mendakwa telah ternampak mangsa melintas di hadapannya untuk ke tempat meletak kereta.
“Tidak berapa lama kemudian, saksi telah terdengar bunyi tiga das tembakan dari arah tempat letak kereta dan terkejut mendapati mangsa sudah terbaring di sebelah keretanya dalam keadaan berlumuran darah,” katanya.
Ujar beliau, motif kejadian masih dalam siasatan dan pihak polis sedang giat mengesan suspek yang terlibat.
Katanya, kes disiasat dibawah Seksyen 302 Kanun Keseksaan kerana membunuh. – KOSMO! ONLINE


Trafik sesak 10 km menghala ke Kuala Lumpur
Oleh SITI A'ISYAH SUKAIMI

12 Julai 2022, 4:54 pm
PETALING JAYA – Aliran trafik sesak dan perlahan sejauh 10 kilometer (km) iaitu dari KM 71.7 hingga ke Plaza Tol Bentong susulan pertambahan kenderaan menghala ke Kuala Lumpur.
Menerusi hantaran Facebook Lebuhraya Pantai Timur, lalu lintas perlahan sepanjang 1.8 km turut dilaporkan iaitu dari Plaza Tol Bentong ke KM 59.9 serta dari KM 58.2 hingga KM 57.2 sepanjang 1 km (Bentong ke Lentang).
“Selain itu, trafik turut dilaporkan perlahan sejauh 7.3 km dari KM 55.6 hingga KM 48.3 (Lentang ke Bukit Tinggi) dan dari KM 39.5 hingga KM 38.2 (Genting Sempah) sejauh 1.3 km.
“Dalam masa sama, aliran trafik perlahan sejauh 2.1 km juga dilaporkan iaitu dari KM 21.9 ke Plaza Tol Gombak dan terus ke Lebuh Raya Lingkaran Tengah 2 (MRR2),” katanya hari ini.
Difahamkan, sebahagian warga kota yang masih bercuti dan pulang ke ibu negara hari ini selepas sambutan Hari Raya Aidiladha. – KOSMO! ONLINE


Kadar subsidi dipaparkan dalam akaun pengguna mulai Ogos ini
Oleh WAT KAMAL ABAS

12 Julai 2022, 3:51 pm
BUKIT GANTANG – Bermula Ogos ini, kadar subsidi yang hendak dibayar kerajaan bagi tarif penggunaan elektrik akan dipaparkan dalam akaun bil pengguna.
Menteri Tenaga dan Sumber Asli, Datuk Seri Takiyuddin Hassan berkata, langkah itu dilaksanakan sebagai penjelasan kepada rakyat yang selama ini tertanya-tanya mengenai pemberian subsidi tarif elektrik.
“Ramai yang bertanyakan mengenai subsidi tarif elektrik ini kerana sebelum ini mereka tak nampak.
“Sebab itu mulai Ogos ini, pengguna akan jelas melihat berapakah subsidi kerajaan yang diterimanya kerana ia akan tercatat pada bil tersebut,” katanya kepada pemberita di sini hari ini.
Beliau berkata demikian ketika menghadiri program Mesra Rakyat Keluarga Malaysia (Zon Tengah) Kementerian Tenaga dan Sumber Asli di Padang Dewan Serbaguna Sungai Kerang dekat Trong di sini.
Menurutnya, walaupun kerajaan ketika ini terpaksa menanggung kos tambahan bagi penjanaan elektrik, namun masih mampu memberikan rebat bagi mengurangkan beban pengguna.

“Kos penjanaan elektrik bagi Januari hingga Jun tahun ini telah mencecah RM7 bilion dan daripada jumlah itu, kerajaan menanggung RM5.8 bilion, manakala RM1.2 bilion diagihkan kepada industri-industri besar.
“Jadi rakyat kena bersyukurlah, elektrik ini hanya dibayar ikut keperluan penggunaannya sahaja. Kos elektrik ini sudah pun disubsidi oleh kerajaan,” katanya. – KOSMO! ONLINE


Kenaikan OPR tidak jejas kehadiran pengunjung ke Karnival Jom Beli Rumah
Oleh KAMARIAH KHALIDI

12 Julai 2022, 3:45 pm
PUTRAJAYA – Peningkatan Kadar Dasar Semalaman (OPR) yang diumumkan oleh Bank Negara Malaysia (BNM) dijangka tidak menjejaskan minat orang ramai untuk memiliki kediaman sendiri dan berkunjung ke Karnival Jom Beli Rumah yang akan berlangsung di Pusat Pameran Mid Valley bermula Jumaat ini.
Ketua Setiausaha Kementerian Perumahan dan Kerajaan Tempatan (KPKT), Datuk M. Noor Azman Taib berkata, ia berikutan terdapat insentif tertentu seperti rebat yang akan disediakan menerusi program-program rumah mampu milik.
“Dalam program rumah mampu milik ada disediakan insentif tertentu seperti rebat dan sebagainya, ini mungkin dapat mengurangkan sedikit sebanyak perbezaan dari segi kenaikan OPR.
“Tetapi kita tetap mengawal harga rumah mampu milik iaitu ditetapkan di bawah harga RM300,000 ke bawah walaupun (berlaku) peningkatan OPR (kerana) tidak boleh melebihi daripada harga dalam dasar mampu milik negara,” katanya.
Beliau berkata demikian kepada pemberita ketika ditemui pada program Ibadah Korban KPKT bersama warga Jabatan Bomba dan Penyelamat Malaysia Tahun 2022 di Balai Bomba dan Penyelamat Presint 14 di sini hari ini.
Pada masa sama, beliau turut menjangkakan karnival yang diadakan selama tiga hari itu mampu menarik lebih daripada 20,000 pengunjung yang ingin melihat peluang pemilikan perumahan.

“Diharap program ini menjadi satu platform untuk menarik minat orang ramai, mungkin ada diskaun tertentu yang akan ditawarkan dalam pemilikan rumah selain terdapat pelbagai institusi kewangan di mana mereka menyediakan pembiayaan yang bagus,” ujarnya. – KOSMO! ONLINE


Tindakan tegas jika dalangi aktiviti haram, lindungi PATI
Oleh ASLIZA MUSA

12 Julai 2022, 3:48 pm
KUALA KANGSAR – Semua pegawai dan anggota polis Kontinjen Perak diingatkan agar tidak sesekali mendalangi aktiviti haram termasuk melindungi golongan pendatang asing tanpa izin (PATI).
Ketua Polis Perak, Datuk Mior Faridalathrash Wahid berkata, tindakan tegas akan diambil terhadap mana-mana pegawai dan anggota sekiranya didapati menjadi tali barut kegiatan berkenaan.
Katanya, peringatan itu diberi ekoran isu keselamatan sempadan negara perlu menjadi fokus utama dalam memastikan kegiatan penyeludupan dadah, PATI dan penjenayah tidak mudah bolos ke negara ini.
“PDRM telah memberi amaran tegas berkaitan perkara itu terutama bagi negeri-negeri yang bersempadan (negara jiran) di mana amaran sama juga sudah disampaikan kepada polis di sini.
“Jika ada dalam kalangan warga polis terlibat melindungi atau menjadi tali barut kepada kumpulan menyeludup PATI, kita tidak teragak-agak mengambil tindakan tegas terhadap mereka,” katanya ketika ditemui selepas Lawatan Kerja Ketua Polis Perak ke Ibu Pejabat Polis Daerah (IPD) Kuala Kangsar di Kompleks Perumahan PDRM Kuala Kangsar di sini hari ini.
Mengulas lanjut beliau berkata, pencerobohan sempadan negara bukan sahaja akan meresahkan masyarakat malah menimbulkan suasana tidak aman.

“Ekoran pengumuman yang dibuat negara jiran untuk membenarkan penggunaan ganja, sudah tentu ia akan memberi kesan kepada keselamatan di sempadan negara.
“Oleh itu, pasukan polis perlu sentiasa bersedia bagi menghadapi ancaman terhadap aktiviti penyeludupan bahan terlarang ke negara ini,” katanya. – KOSMO! ONLINE


Wanita hina Islam, teman lelaki didakwa esok
12 Julai 2022, 3:26 pm
KUALA LUMPUR – Kertas siasatan berhubung kes seorang wanita yang didakwa menghina agama Islam dalam satu persembahan di sebuah kelab di Taman Tun Dr Ismail (TTDI) baru-baru telah dilengkapkan dan akan dituduh di mahkamah dalam masa terdekat.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, pihak PDRM telah menyerahkan kertas siasatan itu kepada Pejabat Peguam Negara hari ini untuk menuduh suspek yang berusia 28 tahun bersama teman lelakinya.
“Kertas siasatan polis telah dirujuk kepada Pejabat Peguam Negara pada hari ini dan telah mendapat arahan untuk menuduh suspek dibawah Seksyen 298A Kanun Keseksaan.
“Reman ke atas suspek yang tamat pada hari ini akan disambung sehari lagi sehingga esok.
“Manakala teman lelakinya pula akan dituduh dibawah Seksyen 233 Akta Komunikasi dan Multimedia 1998,” ujarnya dalam kenyataan hari ini.
Terdahulu, tular video berdurasi 54 saat memaparkan seorang wanita berpakaian sopan menanggalkan tudung dan pakaian ketika membuat persembahan stand up comedy (komedi solo) di sebuah kelab di TTDI, Kuala Lumpur, di sini.

Susulan insiden berkenaan, wanita berusia 28 tahun itu ditahan di Jalan Gasing, Petaling Jaya pada 9 Julai lalu dan direman selama tiga hari.
Manakala seorang lelaki dipercayai teman lelaki suspek turut ditahan selang sehari kemudian iaitu pada 10 Julai. Kedua-duanya ditahan oleh Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman. – KOSMO! ONLINE


Pulau Pinang minta kerajaan Pusat ambil tindakan segera lindungi Sungai Muda
Oleh SAFINA RAMLI

12 Julai 2022, 3:38 pm
GEORGE TOWN – Kerajaan Pusat perlu mengambil tindakan segera bagi mengurangkan risiko gangguan bekalan air berlaku melibatkan Sungai Muda sehingga menjejaskan perkhidmatan bekalan itu di negeri ini.
Ketua Menteri, Chow Kon Yeow berkata, lebih 80 peratus air mentah yang diabstrak setiap hari oleh Perbadanan Bekalan Air Pulau Pinang Sdn. Bhd. (PBAPP) datangnya dari Sungai Muda.
”Oleh itu, sebarang kejadian yang melibatkan Sungai Muda akan menjejaskan perkhidmatan bekalan air kira-kira 80 peratus daripada penduduk Pulau Pinang dan perniagaan yang berpusat di Pulau Pinang.
”Kesan banjir kilat di Baling, Kedah baru-baru ini telah membuktikan bahawa ini adalah fakta di mana pada 6 Julai lalu air banjir menyebabkan kekeruhan air mentah dari Sungai Muda tiba-tiba meningkat sehingga 3,000 Unit Kekeruhan Nephelometric (NTU),” katanya dalam satu kenyataan di sini hari ini.
Kon Yeow yang juga Pengerusi PBAPP dan PBA Holdings Bhd berkata, kekeruhan air Sungai Muda terlalu tinggi sehingga memaksa PBAPP menghenti tugas Loji Rawatan Air (LRA) Sungai Dua.
”Penutupan LRA terbesar dan terpenting di Pulau Pinang menjejaskan perkhidmatan bekalan air di sini selama enam hari,”katanya.

Dalam pada itu, Kon Yeow berkata, untuk meminimumkan risiko berulang, kerajaan negeri dan PBAPP menyeru kerajaan Pusat untuk menubuhkan Lembaga Lembangan Ulu Muda” (UMBA) untuk memulihara, mengurus dan melindungi seluruh lembangan sungai Sungai Muda sebagai aset air Wilayah Ekonomi Koridor Utara (NCER).
”Sekiranya kerajaan Pusat serius untuk membangunkan NCER dengan betul, ini harus memberi tumpuan kepada mendapatkan sumber air terlebih dahulu.
”Kejadian dan masalah bekalan air tidak baik untuk perniagaan dan akan menyebabkan penderitaan berjuta-juta orang,”katanya.
Selain itu, Kon Yeow berkata, kegiatan pembalakan di Ulu Muda juga perlu dihentikan untuk mengurangkan risiko lebih banyak banjir kilat kerana penebangan hutan hujan juga akan menjejaskan prestasi Ulu Muda sebagai kawasan tadahan air terpenting di wilayah NCER.
”Kerajaan Pusat juga diharapkan tidak membenarkan Kedah daripada melaksanakan projek lapangan terbang Kulim dan cadangan perlombongan unsur nadir bumi (REE) di lembangan sungai Sungai Muda.
”Risiko pencemaran air, kontaminasi air dan pemendapan sungai tidak boleh diterima. Selain itu, projek lapangan terbang Kulim juga akan membuang berjuta-juta liter kumbahan ke anak sungai Sungai Muda setiap hari,” ujarnya. – KOSMO! ONLINE


Lelaki rosakkan kubur, surau di Kluang ditahan
Oleh KOSMO!

12 Julai 2022, 4:10 pm
Oleh ADNAN IBRAHIM
KLUANG – Seorang lelaki berusia 30 tahun ditahan kerana dipercayai melakukan khianat dengan merosakkan 10 buah kubur di Tanah Perkuburan Kampung Melayu dan sebuah surau di Kampung Majid awal bulan ini.
Pemangku Ketua Polis Daerah Kluang Deputi Superintenden Polis Abdul Razak Abdullah Sani berkata, lelaki berkenaan ditahan di Taman Sri Impian kira-kira pukul 12.15 tengah malam 9 Julai baru-baru ini.
Katanya, hasil siasatan lelaki berkenaan mengaku melakukan khianat seperti dilaporkan kerana menerima bisikan (halusinasi) untuk membuat tindakan berkenaan.
“Hasil daripada tangkapan keatas lelaki berkenaan, pihak polis berjaya merampas satu bilah parang, empat naskah al-Quran, 10 naskah Surah Yassin, sebatang payung berwarna merah dan satu unit kepala penyedut sampah.
“Turut dirampas adalah lapan peket mi segera, biskut serta batu nisan,” katanya ketika dihubungi di sini hari ini.

Menurut Abdul Razak, lelaki berkenaan direman selama tiga hari untuk membantu siasatan Seksyen 297 Kanun Keseksaan yang boleh dikenakan hukuman penjara sehingga satu tahun atau denda atau kedua-duanya sekali.
Katanya, suspek juga akan disiasat mengikut Seksyen 427 Kanun Keseksaan yang boleh dikenakan hukuman penjara maksimun dua tahun atau denda atau kedua-duanya sekali dan Syeksen 295 Kanun Keseksaan dengan hukuman penjara sehingga dua tahun atau denda atau kedua-duanya sekali jika sabit kesalahan.
“Pada 5 Julai lalu, kami menerima laporan daripada kakitangan Pejabat Agama Daerah Kluang mengenai kejadian khianat ke atas 10 buah kubur di Tanah Perkuburan Kampung Melayu dekat sini.
“Manakala pada 6 Julai, pihak polis juga menerima laporan kejadian merosakkan sebuah surau dengan memecahkan pintu cermin surau di Kampung Majid selain menyelerakkan sejadah serta rehal,” katanya.-KOSMO! ONLINE


Afdlin Shauki ‘laknat’ penghina agama, bersuara elak fitnah
Oleh MOHAMMAD SHAHEMY AZMI

12 Julai 2022, 3:42 pm
PETALING JAYA – “Aku seorang beragama Islam yang sangat terkesan dan sekeras-kerasnya melaknat apa yang dibuat oleh mana-mana orang yang menghina Islam.”
Demikian penegasan oleh pelakon dan juga pelawak Afdlin Shauki memberi kefahaman kepada netizen yang menghentamnya selepas membantah penutupan sementara kelab komedi CrackHouse Comedy Club di Taman Tun Dr. Ismail, di sini.
Afdlin dalam satu kenyataan yang dimuat naik dalam Facebook bagaimanapun tidak naik marah dengan kecaman masyarakat namun bertegas, perlu bersuara demi memberikan penerangan lanjut agar tidak terjadi fitnah oleh orang ramai.
“Assalamualaikum dan salah sejahtera. Tidak kisahlah anda mahu bercakap apa tentang saya. Tapi untuk mengelakkan fitnah, biar saya beri sedikit lagi penerangan.
“Aku seorang beragama Islam yang sangat terkesan dan sekeras-kerasnya melaknat apa yang dibuat oleh mana-mana orang yang menghina Islam. Di dunia memang patut disaman dan dipenjarakan, tapi di akhirat dia sendiri mesti mahu ingat,” ujarnya.
Pelawak berusia 51 tahun itu memberitahu dia menentang penutupan kelab yang menjadi platform golongan pelawak amatur ‘standup comedy’ mempertaruhkan bakat tersebut seolah-olah telah menutup periuk nasi (rezeki) orang lain.

“Kenapa saya berkata saya menentang penutupan (CrackHouse Comedy Club) kerana isu periuk nasi orang yang mencari rezeki dengan membuat komedi (lawak).
“Semua orang ada kelebihan mereka yang diberi (bakat) untuk mencari nafkah. Jadi isu sekarang, kita kena dakwa pesalah itu!” tegasnya.
Selepas memberikan analogi ‘kolam renang’ untuk kefahaman masyarakat, pelawak juga pengarah terkenal itu sekali lagi memberikan contoh mudah kepada orang ramai atas apa yang berlaku.
“Jadi bayangkan, seseorang datang ke tempat kerja anda dan tiba-tiba mendajal (membuat masalah) sehingga tempat kerja anda ditutup. Apa perasaan anda,” soalnya.
Sebelum ini, bantahan Afdlin tentang penutupan kelab berkenaan mendapat pelbagai respons termasuklah kritikan hebat daripada pelawak Shahrol Shiro yang tidak bersetuju dengan pendapatnya.
Pada masa sama, Afdlin mengakui perbuatan pelawak, merujuk kepada pelakukan Siti Amira Natasha tempoh hari adalah salah dan wajar dijatuhkan hukuman selain turut mencadangkan agar kawalan lebih ketat terhadap konten persembahan dijalankan oleh pengusaha kelab.
“Apa ‘minah’ (pelaku) itu buat memang ‘haram jadah’. Jadi kawalan lebih baik perlu dilakukan di mana-mana tempat persembahan.
“Prosedur operasi standard (SOP) memang sudah ada, tapi kalau orang tidak ikut, kita kena ambil tindakan segera,” katanya.
Jelas Afdlin lagi, penutupan premis itu yang telah menjadi lokasi awal kebanyakan pelawak terkenal hari ini mendapat pendedahan awal dalam dunia komedi solo tersebut sememagnya satu perkara mengejutkan.
Pada akhir perkongsiannya, Afdlin menyeru masyarakat supaya berfikir terlebih dahulu sebelum meninggalkan komen lebih-lebih lagi ketika sedang marah.
“Kalau anda rasa tidak perlu ikut saya lagi, silakan. Saya cuma bercakap dari hati dan bercakap benar. Saya selalu amalkan ‘jangan komen bila marah’.
“Fikir dahulu, baru komen. Itu maksud saya,” jelasnya yang berharap agar pelaku diberikan hukuman keras atas perbuatannya menghina Islam.
Terdahulu, tular dalam media sosial sejak beberapa hari lalu apabila seorang wanita berusia 28 tahun tampil membuat persembahan dalam satu acara komedi di CrackHouse Comedy Club.
Dalam video berkenaan, wanita itu mendakwa dirinya beragama Islam serta sudah menghafal 15 juzuk al-Quran, sebelum secara tiba-tiba dia menanggalkan tudung dan baju kurung yang dipakai di atas pentas..
Ekoran daripada tindakan tidak bermoral dan dianggap mempersendakan kesucian agama, wanita terbabit kini ditahan polis untuk siasatan, selain kelab tersebut turut diperintahkan untuk ditutup buat sementara waktu bagi proses siasatan. – KOSMO! ONLINE


Mana kunci rumah kami, bulanan sudah bayar – Pembeli
Oleh KHAIRUL MOHD. ALI

12 Julai 2022, 3:22 pm
JOHOR BAHRU – Pembeli kediaman Pangsapuri Taman Seri Molek Perdana, Plentong di sini berharap keluhan mereka mendapat perhatian bukan sahaja pihak berwajib, tetapi juga Sultan Johor, Sultan Ibrahim Sultan Iskandar dan Pemangku Raja Johor, Tunku Ismail Sultan Ibrahim.
Hal itu kerana, seramai 972 pembeli kediaman berkenaan tidak lagi dapat menahan sabar selepas terpaksa menunggu selama 13 tahun namun rumah yang dibeli masih belum dapat diduduki.
Lebih memeritkan adalah pembayaran ansuran bulanan bagi kediaman berkenaan sebanyak RM270 telah mula dibayar penduduk sejak tahun 2014 lagi.
Salah seorang pembeli, Hasnah Hussin, 53, memberitahu, sepanjang menanti untuk menduduki rumah berkenaan, dia terpaksa menyewa sebuah pangsapuri dengan harga RM1,200 sebulan.
“Bayangkan sepanjang 9 tahun ini saya terpaksa membayar sewa bulanan, sedangkan saya sudah membayar ansuran rumah sendiri sejak 2014.
“Jika kediaman saya ini sudah boleh diduduki, saya boleh berjimat dengan wang berkenaan dan menggunakannya untuk tujuan lain, sehinggakan anak saya sendiri tidak dapat menyambung pengajian kerana kekangan kewangan,” katanya kepada pemberita selepas mengadakan ‘perhimpunan’ secara solo bagi menuntut hak sebagai seorang pembeli.

Sehubungan itu, ibu kepada empat orang anak itu berharap keluhannya akan mendapat perhatian daripada kerajaan negeri, pusat dan juga Istana Johor.
“Saya mewakili pembeli kediaman ini sudah penat dan tidak tahu hendak mengadukan masalah ini dengan siapa lagi, pihak kerajaan negeri sudah, kerajaan pusat sudah, wakil rakyat pun sudah.
“Harapan yang saya miliki ketika ini hanyalah berharap permasalahannya ini akan mendapat perhatian Sultan Johor dan juga Tunku Mahkota Johor (Pemangku Raja Johor), semoga ada jalan penyelesaian dan penduduk dapat kunci dengan segera,” jelasnya.
Sementara itu, wakil daripada pertubuhan bukan kerajaan, Perumahan Penjawat Awam 1Malaysia (PPA1M), Idaham Jalani, 45, memberitahu, dia hadir bagi memberi sokongan kepada pembeli kediaman berkenaan yang turut terdiri daripada kakitangan kerajaan.
“Difahamkan perumahan ini hanya tinggal kurang daripada 20 peratus untuk disiapkan, namun sehingga kini penduduk masih menunggu untuk mendapatkan kunci kediaman mereka.
“Pembeli tidak dimaklumkan apakah masalah yang dihadapi pemaju utama iaitu Syarikat Perumahan Negara Berhad (SPNB), tetapi mereka minta tarikh sebenar bila penantian mereka untuk mendapatkan kunci akan berakhir,” jelasnya.
Sementara itu, Pengerusi Jawatankuasa Perumahan dan Kerajaan Tempatan Johor, Datuk Mohd. Jafni Md. Shukor memberitahu, SPNB memaklumkan fasa dua projek melibatkan Blok A, B dan C pangsapuri itu sepatutnya diserahkan Sijil Penyiapan dan Pematuhan (CCC) pada 31 Disember tahun lepas namun mengalami kelewatan serahan kunci akibat urusan dengan Tenaga Nasional Berhad (TNB).
“Walaubagaimanapun, seramai 432 pembeli dijangka menerima kunci mereka pada bulan depan, manakala bagi fasa tiga iaitu Blok D dan E, seramai 215 pembeli dijangka menerima kunci kediaman masing-masing pada Disember tahun ini.
“Fasa pertama projek berkenaan iaitu Blok F sudah memperoleh CCC pada tahun 2020,” ujarnya ketika dihubungi pemberita, di sini. – KOSMO! ONLINE


Kes saman Naz Empire, Awal diteruskan ke perbicaraan
Oleh NUZULSHAM SHAMSUDDIN

12 Julai 2022, 3:31 pm
KUALA LUMPUR – Kes saman fitnah sebuah syarikat perkhidmatan mengubah suai dan dekorasi rumah terhadap personaliti televisyen Awal Ashaari akan diselesaikan melalui perbicaraan di Mahkamah Tinggi di sini.
Perkara itu dimaklumkan peguam Sareekha Roslyna Mohd. Rosly yang mewakili Naz Empire Sdn. Bhd. ketika dihubungi selepas pengurusan kes di hadapan Timbalan Pendaftar A.Shaarmini dalam talian (e-Review) hari ini.
Menurut peguam itu, kes saman itu akan dibicarakan selepas kedua-dua pihak gagal menemui jalan penyelesaian kerana tidak bersetuju dengan terma-terma penyelesaian.
“Kedua-dua pihak telah memfailkan dokumen berkaitan perbicaraan termasuk pernyataan saksi. Pihak plaintif akan mengemukakan dua saksi manakala Awal Ashaari akan memberikan keterangan bagi pihaknya selaku defendan,” kata peguam itu.
Sementara itu ditanya mengenai tarikh perbicaraan, Sareekha Roslyna berkata kemungkinan tarikh tersebut akan ditetapkan pada pengurusan kes seterusnya di hadapan Hakim Datuk Ahmad Bache yang akan dijalankan secara Zoom pada 4 Ogos ini.
Peguam Hamizah Sobree mewakili Awal atau nama sebenarnya Ahmad Awaluddin Ashaari.

Sebelum ini, pada prosiding terdahulu mahkamah mencadangkan supaya kes saman itu dirujuk ke Pusat Mediasi Mahkamah Tinggi di sini, sekiranya kedua-dua pihak gagal mencapai penyelesaian, kes akan diteruskan dengan perbicaraan.
Dalam masa sama, mahkamah membatalkan saman terhadap dua lagi defendan dalam kes saman itu iaitu Nawal Yasmin Mat Noh dan Muhammad Hilmi Zulkifli selepas plaintif (Naz Empire) memfailkan notis untuk tidak meneruskan saman terhadap mereka kerana penyelesaian telah dibuat di luar mahkamah.
Pada 13 November 2020,  Naz Empire telah memfailkan saman terhadap Awal dan dua rakan kongsi perniagaan atas nama SomethingBorrowed By Nawal Enterprise iaitu Nawal Yasmin Mat Noh serta Muhammad Hilmi Zulkifli kerana didakwa memfitnah syarikat itu berhubung kerja-kerja pengubahsuaian di kediaman selebriti tersebut.
Menurut Naz Empire dalam pernyataan tuntutannya, Nawal Yasmin dan Muhammad Hilmi menjalankan perniagaan secara perkongsian atas nama SomethingBorrowed By Nawal Enterprise dan didakwa sering berkongsi siaran-siaran gambar atau video berkaitan ubah suai atau dekorasi rumah dalam laman media sosial Instagram mereka @houseofsix.my.
Syarikat itu mendakwa kerja-kerja pengubahsuaian dimulakan selepas defendan pertama (Awal) membayar deposit sebanyak RM100,000 menerusi dua transaksi pada Ogos 2019 dan sekitar 3 Sept 2019, dan plaintif mendakwa defendan menyatakan bahawa beliau mahukan ‘sky roof’ dan tambahan tingkap di dapur rumah baharunya itu.
Ini menyebabkan plaintif memberi sebut harga baharu kepada defendan pertama untuk kos pengubahsuaian sebanyak RM7,500.
Dakwa plaintif, Awal secara tiba-tiba menimbulkan pelbagai isu dan menyatakan ketidakpuasan hati terhadap hasil atau kualiti kerja plaintif dan memberhentikan syarikat terbabit daripada terus membuat kerja pengubahsuaian serta meminta memulangkan semula wang deposit sebanyak RM100,000.
Plaintif mendakwa, Awal telah memulakan siri fitnah secara berterusan terhadap plaintif dalam laman sosial Instagram dan Facebook miliknya serta telah memuat naik satu siaran fitnah melalui siaran YouTube di pautan dengan nama pentas ‘SchaAwal’ bagi tujuan sama.
Justeru Naz Empire telah mengemukakan saman berjumlah RM3 juta terhadap Awal kerana didakwa menjatuhkan imej, jenama dan reputasi syarikat serta pemilik syarikat terbabit di media sosial. – KOSMO! ONLINE


Anak alami pendarahan otak, wanita mohon bantuan cari pemandu BMW
Oleh KOSMO!

12 Julai 2022, 4:01 pm
PETALING JAYA – Seorang wanita memuat naik hantaran di Facebooknya memohon bantuan orang ramai mengesan pemandu kereta jenis BMW berwarna kelabu selepas bertindak melarikan diri setelah menyebabkan kemalangan di Lebuh Raya Utara-Selatan menghala ke Sungkai petang semalam.
Wanita yang dikenali dengan nama Natasya Nadia memaklumkan bayinya, Aqasha Alhaq, 4 bulan telah tercampak ke tengah jalan akibat insiden yang berlaku.
“Kereta BMW tersebut terus lari selepas menghimpit kereta kami dan kereta kami berpusing beberapa kali sebelum melanggar penghadang jalan sebelah kiri.
“Anak saya tercampak tengah jalan dan sedang bertarung kesakitan patah tulang peha, tulang pinggul dan pendarahan di otak.
“Mohon bantu saya mencari rakaman papan pemuka (dashcam) kemalangan pada 7.30 petang semalam di Lebuh Raya Utara-Selatan arah Selatan (Sungkai), terima kasih,” katanya. – KOSMO! ONLINE


Dua ditahan insiden bakar jengkaut tidak bayar wang perlindungan
Oleh MOHD YUNUS YAKKUB

13 Julai 2022, 10:32 pm
KUALA LANGAT – Dua lelaki termasuk remaja ditahan bagi membantu siasatan berhubung kebakaran dua buah jengkaut di tapak projek pemasangan paip gas di tepi jalan Sri Cheeding di sini yang dikatakan tidak membayar wang perlindungan.
Kedua-dua suspek berusia 18 dan 26 tahun itu ditangkap pada pukul 11.30 malam tadi di sekitar lokasi kejadian.
Kebakaran itu tular menerusi video berdurasi 33 saat di laman aplikasi TikTok.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, berdasarkan siasatan mendapati video itu telah dimuat naik oleh pemilik akaun TikTok yang menggunakan nama profil ‘Tok Naz’ kira-kira pukul 10 malam hari yang sama.
Katanya, berdasarkan video itu kejadian itu dikatakan melibatkan geng kongsi gelap di sekitar Kuala Langat.
“Polis telah memanggil pemilik akaun Tiktok tersebut untuk mendapatkan keterangan berkaitan kenyataan yang ditularkan.

“Berdasarkan keterangan diambil mendapati pemilik akaun itu hanya mendengar khabar angin sahaja dan tidak dapat mengesahkan kebenaran mengenai punca kejadian yang berlaku,” katanya dalam satu kenyataan hari ini.
Jelasnya, setakat ini siasatan dilakukan tidak mengesan sebarang unsur pemerasan oleh kumpulan kongsi gelap seperti didakwa di dalam video tersebut.
Susulan itu, siasatan lanjut dari pelbagai sudut sedang dijalankan bagi mengenalpasti punca dan motif kejadian tersebut.
“Kes disiasat di bawah Seksyen 435 Kanun Keseksaan dan orang ramai yang mempunyai maklumat diminta tampil menyalurkannya kepada Pegawai Penyiasat, Inspektor Mohamad Fadzil Mohamad Saidi di talian 013-9311208 / 03-31872222,” ujarnya. – KOSMO! ONLINE


Akaun Instagram Aaisyah disekat, Che Ta akur tapi sedih
Oleh SAIRUL ZAMRI MISRANI

13 Julai 2022, 8:55 pm
PETALING JAYA – Pelakon Rozita Che Wan akur akaun Instagram anaknya, Aaisyah Dhia Rana yang sebelum ini mengumpul lebih 1.5 juta pengikut ditarik balik pihak pengurusan platform tersebut.
Rozita atau lebih mesra dipanggil Che Ta berkata, penarikan akaun Instagram Aaisyah  berlaku susulan pengendali plaftorm media sosial tersebut melarang individu berusia kurang daripada 12 tahun menggunakannya.
“Rasa sedih tetapi tidak mengapalah. Bukan rezeki hendak dapatkan semula akaun Instagram anak saya. Akaun itu sudah hilang terus dan tak akan dapat dikembalikan semula.
“Macam-macam usaha termasuk berhubung dengan pengendali platform itu, namun kesudahannya hampa dan sedih.
“Sebenarnya, akaun Aaisyah diambil semula oleh pihak Instagram Mei lalu. Mereka fikir Aaisyah yang uruskan sendiri akaun berkenaan.
“Silap saya yang tidak nyatakan akaun terbabit diurus dan dipantau ibu atau bapa dalam ruangan profil,” katanya.

Tambah Che Ta, dia mula sedar tidak dapat mengakses akaun anaknya itu sejak Aidilfitri lalu.
“Ketika hendak muat naik foto Aidilfitri bersama keluarga, saya berdepan kesukaran melakukannya. Berkali-kali cuba, tetapi tetap gagal.
“Ketika itu, pihak Instagram meminta untuk masukkan tarikh lahir Aaisyah. Selepas berbuat demikian, terus akaunnya disekat dan diterima notifikasi menyatakan kanak-kanak bawah umur 12 tahun tidak dibenar menggunakan Instagram,” katanya.
Dalam pada itu, isteri kepada pelakon Zain Saidin itu mengakui, dia begitu ralat kerana semua gambar yang dimuat naik hilang begitu saja.
“Saya tidak peduli mengenai jumlah pengikut. Kalau dapat tebus balik akaun tersebut dengan tiada pengikut, asalkan gambar yang dimuat naik masih ada.
“Instagram Aaisyah umpama jurnal bergerak yang merakamkan aktiviti dan kenangan kami semua. Banyak foto Aaisyah sudah tiada dalam simpanan saya,” katanya.
Terdahulu, Che Ta memutuskan untuk membuka akaun Instagram baharu untuk Aaisyah selepas akaun asalnya tidak dapat diakses semula.
Terkini, akaun terbaru yang menggunakan nama @aaisyahdhiaranaofficial kini sudah diikuti hampir 400,000 pengikut. – KOSMO! ONLINE


Indonesia beku hantar pekerja tidak jejaskan tenaga kerja asing
Oleh MOHD. HUSNI MOHD. NOOR

13 Julai 2022, 8:47 pm
PUTRAJAYA – Langkah Indonesia membekukan sementara penghantaran pekerja ke Malaysia langsung tidak menjejaskan keperluan tenaga kerja asing di negara ini.
Menjelaskan perkara itu, Menteri Dalam Negeri, Datuk Seri Hamzah Zainuddin berkata, Malaysia masih mempunyai 14 negara sumber lain yang boleh menampung keperluan itu.
“Kita ada ramai warga asing yang mahu datang duduk bekerja di sini. Setakat ini, jumlah tenaga kerja asing terbesar adalah dari Bangladesh,” katanya pada sidang akhbar di sini hari ini.
Selain Indonesia, Malaysia turut memperoleh tenaga kerja asing daripada Bangladesh, Thailand, India, Filipina, Kemboja, Laos, Nepal, Myanmar, Sri Lanka, Vietnam, Pakistan, Turkmenistan, Uzbekistan dan Kazakhstan.
Sebelum ini, Duta Besar Indonesia ke Malaysia, Hermono memaklumkan Indonesia akan membekukan sementara kemasukan semua pekerja ke Malaysia serta merta.
Ia susulan pelanggaran syarat-syarat dalam memorandum persefahaman (MOU) pekerja domestik antara kedua-dua negara yang ditandatangani tiga bulan lalu.

Hermono berkata, surat itu menyebut pelanggaran terma dalam MOU mengenai pengambilan dan perlindungan pembantu rumah Indonesia yang ditandatangani pada 1 April. – KOSMO! ONLINE


Penduduk tidak tolak kehilangan pemuda ada unsur mistik
Oleh ASYRAF MUHAMMAD

13 Julai 2022, 8:55 pm
KANGAR – Penduduk di sekitar kawasan Sungai Batu Pahat di sini tidak menolak kemungkinan kehilangan seorang pemuda sejak lima hari lalu di sebuah dusun durian mempunyai kaitan dengan unsur mistik.
Mangsa, Zulhelmi Abdul Halim, 28, dikhuatiri hilang semasa melakukan kerja-kerja membersihkan dusun pada 8 Julai lalu.
Difahamkan dua rakannya yang cuba mencarinya turut terkandas selama satu malam sebelum ditemui selamat pada pagi tadi.
Seorang penduduk dikenali sebagai Sobri, 45, berkata, terdapat beberapa kes kehilangan pernah dilaporkan sekitar kawasan itu sebelum ini, namun kebanyakan mangsa berjaya ditemui dengan selamat.
“Bila masuk kawasan hutan, macam-macam boleh berlaku dan disebabkan itu tidak mustahil jika kehilangan ini ada kaitan dengan mistik,” katanya ketika ditemui di sini hari ini.
Sementara itu, abang mangsa, Mohd. Helmizan, 44, berkata, ahli keluarga dan rakan mangsa melakukan solat hajat bagi memudahkan pencarian Zulhelmi. – KOSMO! ONLINE


Empat sekeluarga maut dalam perjalanan ke Kuala Lumpur
Oleh ASLIZA MUSA

13 Julai 2022, 10:42 pm
IPOH – Empat individu yang maut dalam kemalangan membabitkan tujuh kenderaan di Kilometer 277.1, Lebuh Raya Utara-Selatan arah selatan di sini petang tadi merupakan empat beranak.
Mangsa yang maut ialah pesara polis, Koperal Rahim Ramli, 60, dan isteri, Siti Petimah Omar, 59, serta dua anak mereka iaitu Nor Nadirah, 28, dan Nor Hamizah, 27.
Difahamkan, ketika kejadian kesemua mangsa yang menaiki kereta jenis Proton Persona itu dalam perjalanan dari Sungai Petani, Kedah ke Kuala Lumpur.
Sementara itu, anak saudara kepada Siti Petimah yang mahu dikenali sebagai Atie, 43, berkata, kali terakhir dia berhubung dengan ibu saudaranya itu sekitar pukul 12 tengah hari ketika empat beranak itu berada berhampiran Alor Pongsu.
Katanya, dia yang ketika itu dalam perjalanan untuk pulang ke Bangi cuba menghubungi wanita itu sekitar pukul 4.30 petang namun panggilan yang dibuat tidak berjawab.
“Saya cuba telefon ke nombor ahli keluarga yang lain, tetapi tiada satu pun yang berjaya membuatkan hati saya tak tenang.

“Saya kemudian dapat panggilan daripada seorang lagi makcik yang memaklumkan kejadian itu,” katanya ketika ditemui di pekarangan Jabatan Forensik Hospital Raja Permaisuri Bainun (HRPB) di sini hari ini.
Menurut Atie, pasangan suami isteri itu dalam perjalanan ke Kuala Lumpur untuk menghantar salah seorang anaknya yang baru mendapat kerja di Kuala Lumpur.
Dalam pada itu, jenazah dijangka akan dikebumikan di Permatang Pasir, Permatang Pauh di Pulau Pinang.
Dalam kejadian sekitar pukul 3 petang itu, kesemua mangsa yang tersepit dalam kereta Proton Persona maut di lokasi kejadian selepas terbabit nahas membabitkan enam kereta dan sebuah treler. – KOSMO! ONLINE


Berita palsu! Kamu semua kena tipu – Noh Salleh
Oleh HANISAH SELAMAT

13 Julai 2022, 9:46 pm
PETALING JAYA – “Entahlah, tiada komen. Korang (kamu) semua kena tipu. Berita palsu. Anda semua kena tipu. Good luck.”
Demikian tegas penyanyi Noh Salleh berhubung spekulasi keretakan rumah tangganya bersama Mizz Nina yang hangat diperkatakan di sebuah laman sembang sebagai berita palsu.
Kata vokalis kumpulan Hujan itu, dia baru saja dimaklumkan wakil syarikat pengurusannya berkenaan desas-desus tersebut.
“Saya sendiri pun baru tahu hari ini. Itu pun dimaklumkan Joe (pihak pengurusan) tadi. Tak sangka ada cerita begini pula yang timbul,” katanya kepada Kosmo! Online.
Noh, 37, ditemui pada sidang media konsert 3 Generasi Noh Salleh, Spider dan XPDC yang diadakan di Kuala Lumpur, di sini.
Enggan memanjangkan isu berkenaan, penyanyi yang terkenal dengan lagu Pagi Yang Gelap Hujan itu bagaimanapun kembali memulangkan paku buah keras apabila menuding kesalahan kepada media yang disifatkan gemar fokus terhadap kisah peribadi berbanding kerjaya.

“Dah ketandusan cerita ke? Orang lebih suka kisah peribadi berbanding apa yang saya kerjakan. Saya faham kelemahan media kita, lagi fokus pada benda merepek.
“Pada saya hal peribadi adalah peribadi, saya keluar untuk menonjolkan karya saya dan seni saya, bukan jual kisah peribadi saya,” katanya.
Gosip rumah tangga Noh dan Nina juga seorang aktivis kemanusiaan dikatakan bermasalah apabila beberapa ruangan sembang online mendakwa pasangan itu jarang dilihat bersama.
Malah baru-baru ini Nina atau nama sebenarnya Shazrina Azman, 42, dikatakan ke luar negara serta bercuti di sebuah pulau tanpa kehadiran suami.
Sementara itu mengulas tentang anak angkatnya, Musa yang sudah mencecah tujuh bulan, kata Noh kasih sayang terhadap permata hati mereka itu dirasai sangat berbeza.
“Apabila ada anak sayang itu di tahap berbeza. Saya baru sedar mengenai perkara itu.
“Sekarang ini lebih fokus kepada kesihatan anak. Setiap dua minggu sekali akan bawa anak untuk lakukan pemeriksaan.
“Perkara yang membimbangkan kami adalah kesihatannya terutama dalam situasi Covid-19 yang masih ada kini ,” ulasnya.
Sekitar April lalu, pasangan itu memperkenalkan Musa sebagai anak angkat bagi menyerikan rumah tangga mereka.
Noh dan Nina mendirikan rumahtangga pada 1 Julai 2011 namun belum dikurniakan rezeki mempunyai zuriat sendiri. – KOSMO! ONLINE


‘Derhaka’ cara pakai, Neelofa kecewa inainya diburuk-burukkan
Oleh NUR EMIRA SAIZALI

13 Julai 2022, 9:12 pm
PETALING JAYA – Selebriti terkenal Neelofa menegaskan pengguna inai jenamanya, NunHa tidak akan mendapat warna yang diingini sekiranya melanggar ‘pantang larang’ cara pemakaian yang disyorkan.
Menurut Neelofa, 33, perkara tersebut membuatkan ramai yang memuat naik kandungan media sosial yang memburuk-burukkan jenamanya, sekali gus boleh menjatuhkan reputasi bisnes orang lain.
“Ada hamba Allah ini, sudahlah tidak mengikut arahan, pantang larang dan derhaka ukuran air. Tidak keluar warna inainya sebab dia derhaka.
“Kemudian, dia muat naik video yang membuatkan ramai hilang kepercayaan dengan inai NunHa, sekali gus menutup periuk nasi orang lain. Tindakan itu sangatlah tidak baik,” ujarnya dalam satu perkongsian InstaStory baru-baru ini.
Bekas Dewi Remaja 2009/2010 itu turut menasihatkan orang ramai, khususnya pengguna jenama inai NunHa tidak menyebarkan sesuatu yang memburukkan jenama lain hanya kerana warna inai yang dipakai tidak menjadi.
“Kita semua sama-sama mencari rezeki.

“Namun sebenarnya dia (individu sebar video burukkan inai NunHa) berniat tidak baik dengan menguar-uarkan bahawa produk ini tidak menjadi, padahal caranya memakai inai yang tidak betul,” jelasnya lagi.
Semalam, bekas pengacara Nona itu turut menjawab dakwaan tular yang mengatakan inai NunHa tidak mesra wuduk dan warnanya lebam tidak secantik jenama lain di pasaran.
Ibu anak satu itu turut berjanji akan mengadakan sebuah majlis khas dengan membawa pakar dalam bidang berkaitan untuk meleraikan salah faham ramai berhubung inai keluaran syarikatnya. – KOSMO! ONLINE


Mahkamah Rayuan Paris benarkan Malaysia gantung tuntutan waris Sulu
Oleh SITI A'ISYAH SUKAIMI

13 Julai 2022, 8:39 pm
PETALING JAYA – Mahkamah Rayuan Paris telah membenarkan permohonan Kerajaan Malaysia menggantung penguatkuasaan Final Award berikutan tuntutan oleh pihak-pihak yang mendakwa sebagai waris dan ‘successors-in-interest’ kepada Sultan Jamalul Kiram II.
Perintah penggantungan tersebut adalah terhadap penguatkuasaan Final Award dikeluarkan Dr. Gonzalo Stampa bertarikh 28 Februari melalui satu prosiding timbang tara antarabangsa di Madrid, Sepanyol.
Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, asas keputusan Mahkamah Rayuan Paris adalah Final Award tersebut akan menjejaskan kekebalan kedaulatan Malaysia.
“Perintah penggantungan itu hasil daripada pelbagai tindakan perundangan diambil oleh Kerajaan Malaysia bermula daripada tuntutan tersebut difailkan bagi menamatkan segala tuntutan dan memastikan agar kepentingan, kekebalan kedaulatan dan kedaulatan Malaysia sentiasa dilindungi dan terpelihara.
“Oleh itu, kesan daripada perintah penggantungan dikeluarkan oleh Mahkamah Rayuan Paris pada 12 Julai, Final Award tidak boleh dikuatkuasakan di mana-mana negara sehingga keputusan muktamad oleh Mahkamah Paris berkenaan permohonan pembatalan Final Award yang dibuat oleh Kerajaan Malaysia,” katanya dalam kenyataan hari ini.
Dalam pada itu, beliau berkata, dua syarikat subsidiari Petronas di Luxembourg telah dimaklumkan pada 11 Julai lalu mengenai penguatkuasaan Final Award melalui penyerahan notis yang dikeluarkan oleh Mahkamah Luxembourg.

“Petronas sebagai sebuah syarikat akan mengambil tindakan perundangan yang perlu untuk mempertahankan kedudukannya di bawah undang-undang.
“Kerajaan Malaysia menegaskan bahawa ia tidak pernah mengiktiraf tuntutan tersebut dan tidak pernah mengetepikan kekebalan kedaulatannya sebagai sebuah negara berdaulat,” ujarnya.
Wan Junaidi berkata, berikutan kejayaan Kerajaan Malaysia mendapatkan perintah penggantungan Final Award, Kerajaan Malaysia sedang membuat persiapan rapi untuk pendengaran bagi pembatalan Final Award yang mana tarikh pendengarannya belum ditetapkan.
Tegasnya, kerajaan Malaysia akan terus mengambil semua langkah sewajarnya termasuk tindakan perundangan untuk menamatkan segala tuntutan tersebut dan memastikan kepentingan, kekebalan kedaulatan dan kedaulatan Malaysia sentiasa dilindungi dan terpelihara.
Malah, beliau berkata, prosiding jenayah terhadap Stampa juga difailkan oleh Kerajaan Malaysia bagi kesalahan menghina mahkamah di Mahkamah Jenayah di Madrid dan perkara tersebut masih berjalan.
Sebelum ini, Kosmo! melaporkan, dua anak syarikat Petronas di Luxembourg telah dirampas oleh waris arwah Sultan Sulu dalam pertikaian undang-undang bernilai AS$15 bilion (RM66.5 bilion) berhubung satu perjanjian yang ditandatangani 144 tahun lalu. – KOSMO! ONLINE


Thailand pertimbang mandulkan pesalah seks
Oleh KOSMO!

13 Julai 2022, 9:00 pm
BANGKOK – Pesalah jenayah berkaitan seks di Thailand akan ditawarkan rawatan pemandulan secara suntikan kimia dalam usaha untuk mengurangkan pengulangan jenayah serupa, lapor akhbar Daily Star, semalam.
Daripada kira-kira 16,000 pesalah seks yang dibebaskan dari penjara Thai antara 2013 hingga 2020, kurang 5,000 daripada mereka kembali melakukan perbuatan sama, demikian menurut angka jabatan pembetulan.
Menteri Kehakiman Thailand, Somsak Thepsuthin berkata, beliau percaya rawatan itu akan mengurangkan angka kesalahan semula secara drastik.
“Saya mahu undang-undang ini diluluskan dengan cepat.
 “Saya tidak mahu melihat berita tentang perkara buruk berlaku kepada wanita lagi,” tegasnya.
Namun begitu, Pengarah Yayasan Gerakan Progresif Wanita dan Lelaki anti-jenayah,  Jaded Chouwilai tidak yakin bahawa rawatan kontroversi itu akan menangani jenayah seks.

“Pesalah harus dipulihkan dengan mengubah minda mereka semasa di penjara.
“Menggunakan hukuman seperti hukuman mati atau pemandulan kimia hanya mengukuhkan idea bahawa pesalah tidak mempunyai peluang untuk menjadi seperti orang normal,” ujarnya.
Teknik pemandulan atau kastrasi kimia adalah prosedur perubatan di mana cecair ‘leuprolide acetate’ disuntik ke dalam aliran darah subjek untuk mengurangkan keinginan seksual.
Rawatan kontroversi itu telah digunakan di beberapa negara termasuk India, Korea Selatan, Australia dan beberapa negeri di Amerika Syarikat. – Agensi


Hasrat hisap dadah berdua-duaan tidak kesampaian
Oleh SHAMSUL KAMAL AMARUDIN

13 Julai 2022, 9:10 pm
LUMUT – Hasrat dua rakan lelaki dan perempuan menghisap dadah bersama di dalam sebuah bilik hotel tidak kesampaian apabila diberkas polis, tengah malam semalam.
Ketua Polis Daerah Manjung, Asisten Komisioner Nor Omar Sappi berkata, kedua-dua suspek lelaki warga tempatan berusia 45 tahun dan wanita dari Indonesia berusia 42 tahun itu ditahan di sebuah hotel di Sitiawan pada pukul 12.05 tengah malam.
“Bertindak atas maklumat, sepasukan anggota dari Bahagian Siasatan Jenayah Narkotik Daerah Ibu Pejabat Polis Daerah (IPD) Manjung menyerbu sebuah bilik diinap kedua-dua suspek.
“Hasil pemeriksaan menjumpai satu peket plastik lutsinar yang disyaki dadah jenis heroin beranggaran 28.18 gram dan lima peket plastik lutsinar diisi bahan yang disyaki dadah jenis syabu beranggaran 21.42 gram,” katanya di sini hari ini.
Menurut beliau, dadah tersebut ditemui dalam beg milik lelaki tersebut ketika beg itu diperiksa di hadapan kedua-dua suspek.
Beliau menjelaskan semakan mendapati lelaki tersebut mempunyai dua rekod jenayah lampau serta baru sebulan berjinak-jinak sebagai pengedar dadah.

Tambahnya, saringan awal air kencing mendapati kedua-duanya positif dadah.
Jelasnya, kesemua suspek kini direman selama tujuh hari bermula semalam untuk disiasat di bawah Seksyen 39B, Seksyen 39 A(1) dan Seksyen 15(1)(a) Akta Dadah Berbahaya 1952. – KOSMO! ONLINE


Kemukakan Borang B Tahun Taksiran 2021 sebelum Jumaat ini
13 Julai 2022, 8:04 pm
PETALING JAYA – Lembaga Hasil Dalam Negeri (LHDN) mengingatkan kepada semua pembayar cukai individu pemastautin yang mempunyai pendapatan perniagaan agar mengemukakan Borang B Tahun Taksiran 2021 sebelum 15 Julai ini melalui kaedah e-Filing.
LHDN dalam satu kenyataan berkata, sehingga 31 Mei lalu, penerimaan Borang Nyata Cukai TT 2021 bagi pembayar cukai yang menjalankan perniagaan adalah sebanyak 166,869.
“Daripada jumlah tersebut, sebanyak 165,673 diterima melalui kaedah e-Filing dan 1,196 melalui Borang Kertas (manual).
“Pembayar cukai adalah disarankan untuk mengemukakan Borang Nyata Cukai dan membayar cukai pendapatan mereka dalam tempoh yang telah ditetapkan bagi mengelakkan sebarang penalti lewat hantar borang dan kenaikan lewat bayar cukai,” katanya di sini hari ini.
Tambah LHDN, sebagai panduan orang ramai boleh merujuk kepada Program Memfail Borang Nyata bagi tahun 2022 melalui https://phl.hasil.gov.my/pdf/pdfam/ProgramMemfailBN_2022_1.pdf atau https://phl.hasil.gov.my/pdf/pdfam/ProgramMemfailBN_2022_2.pdf.
Jelasnya, semua pembayar cukai dinasikan agar mengisi maklumat yang tepat serta terkini dalam Borang Nyata Cukai bagi kemudahan pemprosesan bayaran balik cukai terlebih bayar. – KOSMO! ONLINE


Pemandu teksi di Arab Saudi diwajib pakai uniform
Oleh KOSMO!

13 Julai 2022, 8:00 pm
RIYADH – Pihak Berkuasa Pengangkutan Arab Saudi (TGA) menguatkuasakan peraturan baharu yang mewajibkan pemandu-pemandu teksi memakai pakaian seragam, berkuatkuasa semalam, lapor akhbar Arab News.
Keputusan yang diumumkan pada Mei lalu itu tertakluk kepada pemandu lelaki dan wanita yang memandu semua jenis teksi serta perkhidmatan pengangkutan termasuk kenderaan sewa persendirian.
Pihak berkuasa memberi amaran bahawa hukuman akan dikenakan kepada mana-mana pemandu yang gagal mematuhinya.
Pemandu lelaki mesti memakai pakaian kebangsaan atau baju kelabu berlengan panjang, seluar hitam dan tali pinggang hitam. Jaket boleh dipakai mengikut keperluan.
Pemandu wanita pula boleh memakai abaya atau blaus dan seluar dengan jaket atau kot. Semua pemandu juga mesti membawa kad pengenalan mereka.
TGA berkata, keputusan untuk memperkenalkan keperluan mandatori bagi pakaian pemandu teksi itu merupakan sebahagian daripada proses untuk menyemak dan mengemaskini peraturan yang mengawal sektor itu.

Peraturan itu direka untuk pembangunan pihak berkuasa, meningkatkan kualiti perkhidmatan pengangkutan secara umum, menambah baik keseluruhan penampilan pemandu dan mencerminkan peraturan kesopanan awam. – Agensi


Belum ambil wang sumbangan, Zamani selesai buat ujian kesihatan
Oleh MOHAMMAD SHAHEMY AZMI

13 Julai 2022, 7:45 pm
PETALING JAYA – Penyanyi Zamani masih belum mengambil wang sumbangan peminat yang disalurkan menerusi dana bantuan oleh Datuk Aznil Nawawi untuk membiayai kos pembedahan tulang belakangnya.
Menurut pengurusnya, Aalan Ahmad ketika dihubungi Kosmo!, penyanyi itu masih belum mengambil wang berjumlah lebih daripada RM100,000 itu kerana mahu membuka sebuah akaun bank berasingan untuk menyimpan wang hasil sumbangan tersebut.
“Betul. Zamani belum ambil lagi wang sumbangan itu kerana mahu membuka sebuah akaun bank lain dan tidak mahu mencampurkan dengan wang sedia ada miliknya,” kata Aalan.
Bercakap lebih lanjut, Aalan berkata Zamani sudah pun melakukan ujian kesihatan termasuk membuat ujian Pengimejan Resonans Magnetic (MRI) dan ujian sinar-X sebagai persediaan sebelum prosedur pembedahan dibuat.
“Buat masa sekarang Zamani sudah pun melakukan beberapa ujian kesihatan dan juga darah. Alhamdulillah semuanya sudah selesai.
“Cuma sekarang kami sedang berbincang dengan doktor dari Hospital Kuala Lumpur (HKL) sebab kami ada dia pilihan untuk lakukan pembedana sama ada di HKL atau Hsopital Canselor Tuanku Muhriz, Pusat Perubatan Universiti Kebangsaan Malaysia (PPUKM),” katanya.

Tambah Aalan lagi, Zamani masih lagi dalam pertimbangan dan penilaian untuk melakukan pembedahan sama ada di hospital kerajaan atau swasta, bergantung pada kos dan juga masa.
“Jika buat di hospital kerajaan kena tunggu giliran. Tapi kosnya tidaklah terlalu mahal. Kalau buat di hospital swasta pula, kosnya mungkin agak tinggi. Semuanya masih lagi dalam perbincangan.
“Pembedahan tulang belakang ini dikira sebagai pembedahan major. Banyak ujian yang perlu dibuat untuk tahu sama ada Zamani sesuai atau tidak untuk lakukan pembedahan. Tapi setakat ini hasil ujian yang dibuat positif untuk buat pembedahan tersebut,” katanya.
Bercakap tentang risiko semasa dan selepas pembedahan, Aalan tidak menafikan terdapat risiko yang perlu diambil kira terutama daripada segi faktor umur.
“Tentang risiko, memang ada sebab Zamani pun sudah berusia 51 tahun. Cuma tidaklah terlalu besar. Apa sahaja yang kita lakukan pasti ada risikonya.
“Cuma sebagai manusia, kita perlu usaha dan tawakal untuk engubati penyakit. Lagi pun keadaannya semakin teruk sekarang dan Zamani perlu bergantung dengan ubat tahan sakit,” jelasnya.
Menyentuh sedikit perihal kerjaya penyanyi berusia 51 tahun itu, Aalan berkata buat masa ini Zamani masih lagi bekerja seperti biasa, namun dalam keadaan berpada-pada.
“Jadual Zamani penuh sampai awal Disember. Deposit pun dah ambil jadi dia kena teruskan juga bekerja. Tapi untuk persembahan pentas berskala kecil sahaja.
“persembahan pula kami ambil di sekitar Kuala Lumpur sahaja. Paling jauh di Melaka. Alhamdulillah stamina Zamani ketika menyanyi masih lagi baik. Setakat menyanyi lima hingga enam buah lagu dia tidak ada masalah,” katanya.
Pada masa sama, Aalan mewakili Zamani memohon doa daripada peminat untuk mendoakan agar dirinya selamat daripada pembedahan dan sembuh seperti sediakala.
“Tolong doakan Zamani sihat dan sembuh selepas pembedahan nanti. Doakan juga agar Zamani boleh terus menyanyi untuk menghiburkan peminat-peminatnya,” kata Aalan.
Terdahulu, Zamani atau nama lengkapnya Zamani Ibrahim mengakui masalah tulang belakang melengkung atau skiliosis yang dihidapinya sejak dua tahun lalu semakin serius.
Pelantun lagu Gerimis Me¬ngundang itu berkata, perubahan fizikalnya yang bongkok semakin ketara dan tidak dapat disembunyikan lagi, namun setakat ini masih mampu membuat persembahan tanpa sebarang masalah. – KOSMO! ONLINE


Polis tahan 2 lelaki disyaki terlibat kes bunuh
Oleh MUHD AFIQ AL-HAFIZ MAT YUSOF

13 Julai 2022, 8:09 pm
PETALING JAYA – Dua lelaki tempatan ditahan selepas disyaki terlibat dalam kes pembunuhan seorang lelaki warga asing di sekitar Kelana Jaya semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kedua-dua lelaki terbabit ditahan di sebuah rumah berhampiran lokasi mayat ditemui.
“Pada pukul 2.50 petang semalam, kita telah menerima maklumat awam berhubung kejadian seorang lelaki meninggal dunia selepas disyaki terjatuh dari tingkat 17 sebuah bangunan sekitar Kelana Jaya.
“Mangsa yang berusia dalam lingkungan 30-an itu ditemui tanpa pakaian serta tiada identiti dan telah disahkan mati oleh Pegawai Perubatan Hospital Sungai Buloh,” katanya dalam kenyataan di sini hari ini.
Mengulas lanjut, susulan kejadian, polis telah menyerbu sebuah rumah di lokasi kejadian kira-kira pukul 10.15 malam dan menahan dua lelaki tempatan berusia dalam lingkungan 40-an.
“Kedua-dua suspek ditahan selepas disyaki terlibat dalam kejadian pembunuhan tersebut. Polis turut merampas pelbagai barangan peribadi seperti telefon bimbit termasuk peralatan seks,” jelasnya.

“Kedua-dua suspek ditahan reman selama tujuh hari sehingga Selasa depan bagi membantu siasatan dan kes disiasat di bawah Seksyen 302 Kanun Keseksaan kerana membunuh,” jelasnya. – KOSMO! ONLINE.


Polis panggil beberapa individu kes kekecohan mesyuarat PKR
Oleh MUHD AFIQ AL-HAFIZ MAT YUSOF

13 Julai 2022, 8:15 pm
PETALING JAYA – Beberapa individu akan dipanggil polis berhubung insiden kekecohan yang berlaku ketika mesyuarat Parti Keadilan Rakyat (PKR) Sungai Buloh di Kota Damansara malam tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berhubung kejadian kira-kira pukul 1.40 pagi tadi.
“Laporan itu dibuat oleh seorang ahli yang berada dalam mesyuarat berkenaan. Saya difahamkan tiada sebarang kecederaan dilaporkan dalam kejadian itu,” katanya ketika dihubungi di sini hari ini.
Difahamkan, seorang ahli jawatankuasa bahagian telah membuat laporan polis di Ibu Pejabat Polis Daerah (IPD) Petaling Jaya, awal pagi tadi.
Pengadu mendakwa seorang lelaki dipercayai pemandu kepada seorang ahli politik menceroboh masuk ke bilik mesyuarat tanpa kebenaran. Lelaki itu kemudian didakwa cuba memaksa beberapa ahli jawatankuasa cabang mengikutnya untuk perbincangan di tingkat bawah.
Ia dipercayai disebabkan ada ahli jawatankuasa yang tidak berpuas hati berhubung senarai nama lantikan ketua cabang yang dibuat tanpa melalui perbincangan. – KOSMO! ONLINE


Ganti rugi RM3.1 juta kes terpotong kepala zakar, kerajaan fail rayuan
Oleh NUZULSHAM SHAMSUDDIN

13 Julai 2022, 8:31 pm
KUALA LUMPUR – Kerajaan Malaysia telah memfailkan rayuan berhubung keputusan Mahkamah Tinggi yang memberikan ganti rugi RM3.1 juta kepada seorang pemuda berusia 22 tahun yang terpotong kepala alat sulitnya ketika berkhatan 12 tahun lalu selepas mendapati hospital cuai dalam kejadian itu.
Peguam Persekutuan K.Saravanan ketika dihubungi media, berkata Jabatan Peguam Negara (AGC) yang mewakili semua defendan sudah memfailkan rayuan terhadap keputusan terbabit di Mahkamah Rayuan pada 27 April lalu.
Katanya, pengurusan kes berkenaan ditetapkan pada 27 Julai ini di Mahkamah Rayuan, Putrajaya yang akan dijalankan secara e-Review.
Pada 7 April lalu, Hakim Mahkamah Tinggi Datuk Akhtar Tahir membenarkan saman kecuaian yang difailkan pemuda berkenaan terhadap Kerajaan Malaysia, Pegawai Perubatan Hospital Kuala Lipis, Pahang, Pengarah Hospital, doktor pakar dan pengarah Hospital Selayang, Selangor.
Dalam keputusannya, Mahkamah Tinggi membenarkan tuntutan ganti rugi khas RM108,356, ganti rugi  RM2 juta, ganti rugi teruk RM500,000 dan ganti rugi teladan RM500,000 kepada mangsa.
Hakim Akhtar dalam penghakimannya berkata kelewatan Hospital Kuala Lipis, Hospital Selayang dan beberapa pegawai perubatan termasuk doktor pakar mengambil langkah pantas untuk menyelamatkan kepala zakar yang terpotong menyebabkan kesengsaraan kepada mangsa.

Beliau berkata, daripada bertindak untuk menghantar mangsa ke Hospital Selayang dengan cepat, defendan pertama yang juga pegawai perubatan di Hospital Kuala Lipis sebaliknya melakukan perkara remeh temeh.
Katanya, keterangan saksi plaintif dan defendan turut menunjukkan prosedur yang sepatutnya dilakukan ialah bukannya menyambung semula kepala zakar yang terputus tetapi memelihara kepala zakar terbabit.
Hakim itu turut menyentuh mengenai tiada ganti rugi dapat menggantikan aset paling berharga seorang lelaki dan kesengsaraan serta perasaan malu mangsa disebabkan ‘kehilangan’ itu.
Walaupun begitu, katanya mahkamah perlu memberikan ganti rugi yang boleh membantu mengurangkan beban mangsa dan keluarga untuk membantunya mendapatkan semula keyakinan bersosial seperti manusia normal yang lain.
Berdasarkan saman yang difailkan pada 10 Julai 2018 oleh mangsa melalui ibunya ketika berusia 18 tahun, menyatakan insiden berlaku di sebuah premis kediaman di Kuala Lipis ketika mangsa berusia 10 tahun mengakibatkan keseluruhan kepala zakar mangsa terpotong dan penyambungan semula tidak dilakukan mengikut prosedur yang betul.
Plaintif mendakwa, anaknya kemudian dibawa ke Hospital Selayang bagi prosedur pembedahan menyambung semula kepala alat sulit dengan penutup getah diletakkan pada kepala zakar.
Selepas masuk hari ke-35, plaintif berkata beliau terperanjat selepas mendapati kepala alat sulit anaknya tidak ada lagi berada pada batang zakarnya. – KOSMO! ONLINE


SPNB komited siapkan Projek Taman Seri Molek Perdana
13 Julai 2022, 7:57 pm
PETALING JAYA – Syarikat Perumahan Negara Berhad (SPNB) komited menyiapkan kerja-kerja akhir Projek Taman Seri Molek Perdana, Johor Bahru, Johor dengan kadar segera.
SPNB dalam satu kenyataan berkata, pihaknya sedang memastikan kontraktor untuk menyiapkan perumahan tersebut dengan Sijil Penyiapan dan Pematuhan (CCC) pada suku ke-4 tahun ini.
“Untuk makluman, Fasa 1 projek ini telah memperolehi CCC pada 15 Disember 2020, manakala bagi Fasa 2 CCC telah diperolehi pada 31 Disember 2021,” katanya di sini hari ini.
Menurutnya, SPNB akan memastikan hak-hak setiap pembeli adalah terjamin seperti mana yang termaktub di dalam Perjanjian Jual Beli yang telah ditandatangani oleh para pembeli sebelum ini.
“Pihak SPNB komited dalam menyokong hasrat kerajaan ‘Satu Keluarga, Satu Rumah’ yang digagaskan oleh Perdana Menteri, Datuk Seri Ismail Sabri Yaakob demi manfaat Keluarga Malaysia keseluruhannya,” ujarnya.
Jumlah keseluruhan kediaman di Fasa 1, 2 dan 3 Projek Taman Seri Molek Perdana adalah sebanyak 972 unit merangkumi Rumah Pangsa Kos Sederhana Rendah, Pangsapuri Kos Sederhana dan Rumah Pangsa Kos Rendah. – KOSMO! ONLINE


Rangka Tindakan Perumahan 3.0 MINDEF tambah baik kebajikan warga ATM
Oleh SITI A'ISYAH SUKAIMI

13 Julai 2022, 8:21 pm
KUALA LUMPUR – Kerajaan menambah baik aspek kebajikan warga Angkatan Tentera Malaysia (ATM) termasuk veteran dan warga awam menerusi Rangka Tindakan (Blueprint) Perumahan 3.0 MINDEF (BP3.0) dalam melestarikan kebajikan warga kerja pertahanan.
Perdana Menteri, Datuk Seri Ismail Sabri Yaakob berkata, selari dengan aspirasi Keluarga Malaysia, rangka tindakan ini akan memastikan perancangan Agenda Perumahan Kementerian Pertahanan (Mindef) bermula dari tahun ini hingga 2030 dapat dilaksanakan dengan teratur.
Menurutnya, ia dapat menjamin kemudahan perumahan kepada warga kerja pertahanan yang telah banyak menyumbang bakti kepada kedaulatan negara dan berkorban demi membela keselamatan Keluarga Malaysia.
“Kerajaan menyanjung tinggi pengorbanan warga kerja pertahanan yang tidak menghiraukan penat lelah untuk mempertahankan keamanan negara tanpa mengira masa dan tempat, malah sanggup meninggalkan keluarga untuk berjuang di perbatasan.
“Sehubungan itu, pelbagai inisiatif dilakukan seperti Rumah Keluarga Malaysia Angkatan Tentera (RKMAT), program Satu Rumah Satu Anggota (SASaR) serta perumahan mampu milik Kementerian Perumahan dan Kerajaan Tempatan (KPKT) serta program-program pembaikan serta pembinaan rumah veteran ATM,” katanya berucap pada Majlis Pelancaran Rangka Tindakan (Blueprint) Perumahan 3.0 MINDEF (BP3.0) di sini hari ini.
Tambahnya, BP3.0 adalah projek perumahan jangka panjang Kementerian Pertahanan yang menitik berat kebajikan warganya dengan matlamat memastikan lebih banyak RKMAT dibina dan diselenggara, lebih banyak rumah mampu milik dibina dan lebih ramai veteran ATM diberi rumah baharu dan ditambah baik kediaman sedia ada.

Sehubungan itu, katanya, bagi meneruskan kesinambungan BP1.0 dan BP2.0, BP3.0 akan menumpukan kepada penyediaan baki keperluan 12,733 unit RKMAT seluruh negara menerusi lim fasa bermula tahun 2023 hingga tahun 2030.
“Di bawah program selenggara dan naik taraf, sasaran 80 peratus daripada 7, 292 unit RKMAT sedia ada akan dinaik taraf termasuk pengubahsuaian daripada dua unit kepada satu unit. Pada masa sama, perabot lama telah rosak akan diganti dengan perabot baharu,” ujarnya. – KOSMO! ONLINE


Bom meletup di Yangon, dua maut
Oleh KOSMO!

13 Julai 2022, 8:33 pm
YANGON, MYANMAR – Satu letupan bom berhampiran sebuah pusat beli-belah di Yangon, Myanmar telah mengorbankan dua orang serta mencederakan 11 yang lain, kata petugas penyelamat dan media tempatan hari ini.
Setakat ini, tiada kumpulan mengaku bertanggungjawab terhadap letupan itu, yang berlaku pada petang semalam ketika negara tersebut menyambut cuti umum bagi satu festival Buddha.
“Apabila kami tiba di lokasi kejadian, ramai mangsa cedera dan terdapat kesan darah di tepi jalan,” kata seorang anggota pasukan penyelamat.
“Berdasarkan maklumat yang kami terima, 11 orang cedera dan dua terbunuh,” tambahnya.
Jurucakap tentera bagaimanapun tidak memberi sebarang komen mengenai insiden tersebut.
Media tempatan melaporkan bahawa dua individu yang maut itu meninggal dunia di hospital. Pasukan penyelamat yang lain menambah, mereka telah membawa enam mangsa ke hospital dan tidak mengalami sebarang kecederaan serius.

Pada Mei lalu, satu letupan berhampiran perhentian bas di sebuah kawasan kejiranan di Yangon telah membunuh seorang lelaki dan mencederakan sembilan yang lain. – AFP


Piala AFF B-19 – Malaysia ke final benam Vietnam 3-0
Oleh MUHAMAD ARDIE PUTRA SUHAIMI

13 Julai 2022, 7:51 pm
PETALING JAYA – Skuad bawah 19 (B-19) negara mempamerkan aksi dalam kelas tersendiri apabila melangkah ke pentas final Piala AFF B-19 2022 selepas menewaskan Vietnam 3-0 pada aksi separuh akhir sebentar tadi.
Pada perlawanan di Stadium Patriot Chandrabaga, Jakarta itu, skuad muda Harimau Malaya kendalian Hassan Sazali Waras membariskan kesebelasan terbaik Najmudin Akmal, Aysar Hadi dan Haiqal Haqeemi.
Skuad negara dilihat berjaya mendominasi saingan pada babak pertama dengan meraih gol menerusi Adam Farhan Faizal pada minit ke-26.
Bersambung pada separuh masa kedua, skuad muda kebangsaan terus garang mengasak benteng lawan dan meraih gol kedua hasil ledakan Haqeemi Hairi pada minit ke-70.
Pemain gantian, Haiqal Danish Haizon melengkapkan kemenangan bergaya pasukan tuan rumah dengan gol ketiga pada minit ke-87 dengan keputusan 3-0 kekal sehingga tamat perlawanan.
Kemenangan tersebut menyaksikan skuad B-19 negara mempertahankan rekod mara ke pentas final buat kali keempat berturut-turut sejak edisi 2017, 2018 dan 2019.

Kali terakhir Malaysia menang adalah pada edisi 2018 ketika menewaskan Myanmar 4-3 di pentas final.
Penganjuran saingan berprestij peringkat Asia Tenggara itu pada edisi 2020 dan 2021 dibatalkan ekoran pandemik Covid-19. – KOSMO! ONLINE


Penyelidik pindahkan jantung babi kepada mayat manusia
Oleh KOSMO!

13 Julai 2022, 7:00 pm
BANDAR RAYA NEW YORK – Sepasukan penyelidik di Amerika Syarikat (AS) memindahkan jantung babi yang diubah suai secara genetik kepada manusia yang telah meninggal dunia sebagai sebahagian daripada kajian penyelidikan terbaharu, lapor stesen penyiaran CNN semalam.
Prosedur yang dijalankan oleh penyelidik-penyelidik di pusat perubatan NYU Langone Health itu adalah yang pertama seumpamanya.
Pembedahan itu mewakili kemajuan dalam usaha untuk menentukan sama ada organ haiwan boleh diubah suai dan dapat digunakan pada manusia yang memerlukan pemindahan.
Penerima jantung itu, Lawrence Kelly, 72, dari Pennsylvania telah diisytiharkan mengalami mati otak. Keluarga Kelly mendermakan tubuhnya untuk kajian itu yang bertujuan bagi menyiasat sejauh mana jantung babi yang diubah suai berfungsi dalam tubuh manusia yang telah mati.
Selepas pemindahan Kelly selesai pada Jun lalu, pasukan penyelidik itu mengulangi prosedur sama terhadap penerima lain, Alva Capuano, 64, dari Bandar Raya New York awal bulan ini. Capuano meninggal dunia pada Mac lalu.
Pembedahan itu dilakukan mengikut prosedur pemindahan jantung babi kepada manusia yang masih hidup yang dilakukan oleh Universiti Maryland pada Januari lalu.

Pengarah Institut Pemindahan Langone NYU, Dr. Robert Montgomery berkata, prosedur tersebut membolehkan kajian lebih mendalam dilakukan mengenai bagaimana badan penerima bertolak ansur dengan jantung babi. – Agensi


Bina rumah RM57,000 untuk mangsa banjir Baling
Oleh MOHD. RAFIE AZIMI

13 Julai 2022, 6:21 pm
ALOR SETAR – Kerajaan Negeri Kedah memutuskan untuk membina rumah bernilai RM57,000 kepada mangsa yang kehilangan tempat tinggal dalam kejadian kepala air di Kupang pada 4 Julai lalu.
Menteri Besar, Datuk Seri Muhammad Sanusi Md. Nor berkata, keputusan itu dibuat dalam Mesyuarat Exco di Wisma Darul Aman di sini hari ini.
Katanya, rumah tersebut akan dibina di tanah milik Lembaga Kemajuan Wilayah Kedah (KEDA) di Kampung Sadek, Baling.
“Kita juga akan mempertimbangkan pembinaan rumah mengikut keperluan serta saiz keluarga.
“Jika keluarga itu besar, mungkin mereka memerlukan rumah yang lebih besar dan kita akan lihat kesesuaiannya nanti,” katanya selepas melancarkan inisiatif tempat letak kereta pintar dalam daerah Kulim di Wisma Darul Aman, di sini hari ini.
Selain itu, pihaknya juga akan menyerahkan bantuan kewangan kepada mangsa terjejas untuk mereka menyewa rumah pada kadar RM400 sebulan bagi tempoh enam bulan.

“Dalam jangka masa sama juga, kita akan serahkan tambahan RM100 untuk mereka bayar bil utiliti,” ujarnya. – KOSMO! ONLINE


Pengilang seludup minyak masak boleh digantung lesen
Oleh MOHD RIDZAUDDIN ROSLAN

13 Julai 2022, 7:01 pm
PUTRAJAYA- Kementerian Perdagangan Dalam Negeri dan Hal Ehwal Pengguna (KPDNHEP) memaklumkan mana-mana pengilang pembungkusan minyak masak bersubsidi yang didapati menyeludup bekalan itu ke negara jiran boleh dikenakan tindakan penarikan lesen selain operasi kilang akan digantung.
Menterinya, Datuk Seri Alexander Nanta Linggi berkata, tindakan itu boleh dikenakan kepada pengilang terlibat berdasarkan peruntukan dibawah Akta Kawalan Bekalan 1961.
“Kalau kita dapat bukti, sebenarnya ada undang-undang tertentu yang boleh kita kenakan kepada mereka (pengilang) dan satu daripadanya ialah boleh digantung operasi dan penarikan lesen.
“Bagaimanapun, tindakan yang bakal dikenakan itu bergantung kepada sejauh mana kesalahan dilakukan pengilang,” katanya.
Beliau berkata demikian kepada pemberita selepas melakukan tinjauan dan pemantauan harga bersama Menteri Belia dan Sukan, Datuk Seri Ahmad Faizal Azumu di sebuah pasar raya di sini tadi.
Sementara itu, ketika ditanya mengenai kenyataan Pengerusi Pasukan Khas Jihad Tangani Inflasi, Tan Sri Annuar Musa mengenai bukti ketirisan minyak masak di sempadan, Alexander memberitahu, beberapa tangkapan telah dibuat pihaknya.

“Kami memang sudah jalankan pemantauan dan siasatan sebelum ini kerana ia prosedur operasi standard (SOP) kementerian untuk menangani masalah ketirisan dan penyeludupan ke negara jiran.
“Jadi, memang sudah ada tangkapan dibuat sejak kami memperhebatkan lagi usaha membendung masalah itu. Semuanya masih dalam siasatan dan kalau didapati bersalah, kita akan lakukan ikut undang-undang sedia ada,” jelasnya.
Dalam perkembangan sama, Alexander menambah, KPDNHEP turut menjalankan kerjasama bersama Kementerian Belia dan Sukan selain sudah berhubung dengan agensi lain seperti polis dan Angkatan Tentera Malaysia (ATM) bagi membanteras ketirisan terbabit.
“KPDNHEP telah memanggil mesyuarat bersama polis dan ATM seterusnya akan disusuli dengan proses libat urus lebih kerap. Jadi, kita harapkan bantuan agensi penguatkuasaan dalam membantu hal ini,” jelasnya. – KOSMO! ONLINE


29 lagi individu terima Taraf Kewarganegaraan Malaysia
Oleh MOHD. HUSNI MOHD. NOOR

13 Julai 2022, 6:29 pm
PUTRAJAYA – Kementerian Dalam Negeri (KDN) menganugerahkan Taraf Kewarganegaraan Malaysia mengikut Perkara 15A Perlembagaan Persekutuan kepada 29 lagi penerima hari ini.
Menterinya, Datuk Seri Hamzah Zainuddin. berkata, ia menjadikan jumlah keseluruhan Taraf Kewarganegaraan Malaysia yang diberikan mengikut Perkara 15A sejak Januari lalu adalah seramai 487 penerima.
“Sejak Januari lalu hingga kini, kita sudah berikan kepada 335 penerima Bumiputera, 139 penerima bukan Bumiputera dan 13 penerima lain-lain.
“Penerima terbabit adalah sebahagian daripada pemohon yang telah kerajaan pertimbangkan sebagai layak berdasarkan Perlembagaan Persekutuan dan perundangan yang berkuat kuasa,” katanya pada sidang akhbar selepas menyempurnakan Majlis Penyerahan Surat Keputusan Kewarganegaraan di sini tadi.
Terdahulu, seramai 29 penerima menerima Taraf Warganegara Malaysia yang terdiri daripada kanak-kanak dan dewasa berusia 21 tahun ke bawah.
Hamzah berkata, Perkara 15A Perlembagaan Persekutuan memperuntukkan kuasa kepada kerajaan Persekutuan dalam sesuatu hal keadaan khas, mendaftarkan seseorang yang berumur kurang daripada 21 tahun sebagai warganegara.

“Pemberian taraf kewarganegaraan ini merupakan anugerah tertinggi kerajaan Persekutuan dan diharap mereka akan menjadi rakyat yang bertanggungjawab.
“Kami juga menerima permohonan yang banyak namun, ia diberikan selepas melalui proses yang lama dan berdasarkan bukti-bukti tertentu,”’ujarnya. – KOSMO! ONLINE


Pengantin jelita dipuji minta mas kahwin RM73
Oleh KOSMO!

13 Julai 2022, 7:30 pm
JAKARTA – Seorang wanita dari Indonesia menjadi perhatian netizen apabila menetapkan mas kahwin berjumlah hanya 250,000 rupiah (RM73) meskipun memiliki rupa paras jelita, lapor portal Wolipop.
Majlis perkahwinan yang berlangsung di Palembang itu dimuat naik di media sosial dan menunjukkan pengantin perempuan, Olivia Nansin bersama suaminya, Rahmad Wijaya  dalam busana tradisional serba putih.
Usai proses akad nikah, kedua-duanya memegang wang kertas mas kahwin bernilai RM73 sebagai bukti penerimaan dengan raut wajah gembira.
“Ini baru cinta sejati, wajah persis bidadari namun, mas kahwinnya tidak membebankan suami dan tidak merendahkan si isteri,” komen seorang pengguna media sosial.
Dalam pada itu, Olivia berkata, majlis perkahwinannya berlangsung dalam suasana ringkas dan mendahulukan perkara yang wajib sahaja.
“Tiada tema atau konsep, apa yang penting majlisnya sah serta berjalan lancar,” ujarnya.

Sehingga kini, video tersebut sudah diulang tonton sebanyak 8,010 kali di laman Instagram. – Agensi


Keputusan permohonan UMNO pinda perlembagaan parti belum keluar
Oleh MOHD. HUSNI MOHD. NOOR

13 Julai 2022, 6:51 pm
PUTRAJAYA – Jabatan Pendaftaran Pertubuhan (ROS) belum lagi mengeluarkan keputusan terhadap permohonan UMNO berhubung pindaan perlembagaan parti itu.
Menteri Dalam Negeri, Datuk Seri Hamzah Zainudin berkata, walaupun ROS di bawah seliaannya tetapi jabatan itu membuat keputusan secara bebas.
“Saya difahamkan, ROS belum lagi keluarkan surat. Betul saya yang mengawal ROS tetapi keputusan dibuat oleh mereka.
“Selaku Menteri Dalam Negeri, beliau hanya terlibat dalam permohonan rayuan. Perkara rayuan boleh tanya saya,” katanya pada sidang akhbar selepas menyempurnakan Surat Keputusan Kewarganegaraan, di sini hari ini.
Menjawab berhubung tarikh akhir untuk ROS membuat keputusan itu sebelum 16 Julai, beliau berkata, ia adalah permohonan Perdana Menteri, Datuk Seri Ismail Sabri Yaakob.
“Kita tidak boleh salahkan Perdana Menteri, sebab beliau mohon kalau boleh dipercepatkan. Jika ROS boleh (bagi keputusan), dia buat,” katanya.

Sebelum ini, Timbalan Presiden UMNO, Datuk Seri Mohamad Hasan memberitahu parti itu tidak menerima sebarang maklum balas berhubung perkara tersebut selepas mengemukakan pindaan perlembagaan parti pada 17 Mei lalu.
UMNO melakukan pindaan kepada Fasa 10.16 yang menyatakan Majlis Tertinggi (MT) berhak menangguhkan pemilihan pada peringkat MT, bahagian dan cawangan.
Penangguhan itu tidak boleh melebihi daripada 18 bulan dari tarikh pemilihan yang sepatutnya ia diadakan. – KOSMO! ONLINE


Maut sesak nafas akibat tercekik tulang daging korban
Oleh MOHD AZLI ADLAN

13 Julai 2022, 7:31 pm
BESUT – Seorang lelaki meninggal dunia kerana sesak nafas dipercayai akibat tercekik cebisan tulang daging korban di rumahnya di Kampung Alor Selising, Jertih di sini semalam.
Mangsa, Wan Azlan Wan Ishak, 28, yang dikejarkan ke Unit Kecemasan Hospital Besut di sini disahkan meninggal dunia oleh pegawai perubatan hospital itu pada pukul 5.50 petang.
Allahyarham Wan Azlan yang meninggal dunia akibat sesak nafas dipercayai tercekik tulang daging korban di Kampung Alor Selising, Besut hari ini.
Kakaknya, Wan Suria Wan Ishak, 32, berkata, arwah adiknya, Wan Azlan telah memanaskan singgang daging korban di dapur pada pukul 5.15 petang.
“Sewaktu adik (Wan Azlan) sedang makan (singgang daging), dia tiba-tiba meronta-ronta meminta pertolongan dan mengadu sesak nafas.
“Saya cuba membantu tetapi tidak berjaya sebelum dia tidak sedarkan diri tidak lama kemudian,” katanya di sini hari ini.
Wan Suria berkata, adiknya, Wan Azlan telah dikejarkan ke Unit Kecemasan Hospital Besut sebelum disahkan meninggal dunia pada 5.50 petang.

“Jenazahnya telah selamat dikebumikan di Tanah Perkuburan Islam Kampung Padang Landak, Jertih di sini pada pukul 12 tengah malam tadi,” katanya. – KOSMO! ONLINE


Petronas akan keluar kenyataan isu anak syarikat dirampas
Oleh SITI A'ISYAH SUKAIMI

13 Julai 2022, 7:39 pm
KUALA LUMPUR – Syarikat pengeluar minyak Malaysia, Petronas akan mengeluarkan kenyataan berhubung isu dua anak syarikatnya dirampas oleh waris arwah Sultan Sulu.
Perkara itu disahkan oleh Perdana Menteri, Datuk Seri Ismail Sabri Yaakob ketika ditanya berkenaan isu tersebut.
“Petronas akan buat kenyataan,” katanya ringkas pada Majlis Pelancaran Rangka Tindakan (Blueprint) Perumahan 3.0 MINDEF (BP3.0) di sini hari ini.
Sebelum ini, Kosmo! melaporkan, dua anak syarikat Petronas di Luxembourg telah dirampas oleh waris arwah Sultan Sulu dalam pertikaian undang-undang bernilai AS$15 bilion (RM66.5 bilion) berhubung satu perjanjian yang ditandatangani 144 tahun lalu.
Langkah tersebut, yang buat kali pertama dilaporkan, merupakan sebahagian daripada tindakan undang-undang yang dilancarkan pada tahun 2017 oleh waris Kesultanan Sulu.
Ditanya isu berkaitan Ahli Parlimen Pasir Salak, Datuk Seri Tajuddin Abdul Rahman, Ismail Sabri berlalu meninggalkan majlis hari ini.

Terdahulu, sumber kerajaan memberitahu sebuah portal, Tajuddin digugurkan sebagai Duta Besar Malaysia ke Indonesia.
Sumber itu mengesahkan nama Tajuddin tidak terkandung dalam senarai terbaru penerima watikah pelantikan diplomat ke luar negara daripada Yang di-Pertuan Agong. – KOSMO! ONLINE


Lelaki ditampar kerana cium dahi ketika bertunang
Oleh KOSMO!

13 Julai 2022, 6:30 pm
JAKARTA – Sebuah klip video tular di media sosial Indonesia kerana memaparkan kejadian seorang lelaki yang ditampar bakal isterinya selepas mencium dahi wanita itu ketika majlis pertunangan, lapor laman berita Suara.com.
Video tersebut dimuat naik dalam akaun Instagram @magelang_raya.
Rakaman memaparkan sebuah majlis pertunangan dengan pasangan itu sedang menyarung cincin di hadapan ahli keluarga.
Lelaki berbaju batik dan berseluar hitam itu dilihat menyarung cincin pada jari manis bakal isterinya.
Selepas itu, dia secara tiba-tiba memegang kepala lalu mencium dahi wanita itu di hadapan orang ramai.
Wanita berkenaan dilihat terkejut, lantas menampar tangan lelaki itu.

Video berkenaan mendapat perhatian netizen di ruangan komen.
“Tunggu selesai ijab kabul dahulu ya,” kata seorang netizen. – Agensi


Empat maut nahas enam kereta, treler
Oleh ASLIZA MUSA

13 Julai 2022, 6:13 pm
IPOH – Empat maut dalam kemalangan membabitkan tujuh buah kenderaan termasuk sebuah treler di Kilometer 277.1, Lebuh Raya Utara-Selatan arah selatan, di sini hari ini.
Menurut jurucakap Jabatan Bomba dan Penyelamat Malaysia (JBPM) Perak, panggilan kecemasan diterima pada pukul 3.02 petang dengan sepasukan pegawai dan anggota dari Balai Bomba dan Penyelamat (BBP) Meru Raya dikejarkan ke lokasi kejadian.
Kenderaan yang terlibat dalam kemalangan sehingga mengorbankan empat mangsa di Ipoh petang tadi. FOTO: RANGER ZAC
Katanya, setibanya di lokasi, bomba mendapati berlaku kemalangan membabitkan enam kereta dan sebuah treler dengan empat mangsa tersepit di dalam kenderaan.
“Mangsa yang tersepit seorang lelaki dan tiga wanita. Anggota bomba segera menjalankan operasi mengeluarkan mangsa menggunakan peralatan menyelamat.
ANGGOTA bomba mengeluarkan mangsa yang tersepit dalam kemalangan tujuh kenderaan di Kilometer 277.1, Lebuh Raya Utara-Selatan arah selatan dekat Ipoh hari ini. FOTO IHSAN JBPM PERAK
“Kesemua mangsa disahkan meninggal dunia oleh pasukan perubatan di lokasi kejadian. Mayat mangsa diserahkan kepada polis untuk tindakan lanjut,” katanya dalam kenyataan di sini hari ini. – KOSMO! ONLINE


Harga RON97 turun 5 sen, RON95 kekal
Oleh MOHD RIDZAUDDIN ROSLAN

13 Julai 2022, 5:41 pm
PUTRAJAYA- Harga runcit petrol RON97 turun sebanyak 5 sen seliter daripada RM4.80 kepada RM4.75 manakala harga bagi petrol RON95 kekal pada paras RM2.05 seliter.
Kementerian Kewangan dalam satu kenyataan berkata, harga runcit bagi diesel pula kekal pada paras RM2.15 seliter.
“Kesemua harga itu dibuat berdasarkan penetapan harga runcit produk petroleum secara mingguan menggunakan formula Automatic Pricing Mechanism dan digunakan bagi tempoh 14 hingga 20 Julai 2022.
“Susulan itu, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter meski pun harga pasaran sebenar bagi kedua-dua produk meningkat melebihi paras harga siling ditetapkan,” katanya tadi.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – KOSMO! ONLINE


Tukang gunting didakwa culik bekas kekasih, anak
Oleh MOHD YUNUS YAKKUB

13 Julai 2022, 5:49 pm
SHAH ALAM – Seorang tukang gunting rambut yang sebelum ini didakwa menculik bekas kekasih dan anaknya minggu lalu dihadapkan ke Mahkamah Majistret di sini hari ini.
Lelaki berusia 26 tahun itu bagaimanapun mengaku tidak bersalah selepas pertuduhan dibacakan di hadapan Majistret Nur Faizah Abdul Sani.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pertuduhan dibuat selepas pihaknya mendapat kebenaran daripada Timbalan Pendakwa Raya hari ini.
Katanya, pihaknya sebelum ini mendapat perintah reman empat hari sebelum disambung dua lagi sehingga esok.
“Tertuduh tdibenarkan diikat jamin sebanyak RM4,000 dan kes didakwa mengikut Seksyen 363 Kanun Keseksaan,” katanya dalam kenyataan hari ini.
Kosmo! sebelum ini melaporkan seorang tukang gunting rambut menyerah diri selepas menculik wanita dan anak lelakinya yang berusia enam tahun di hadapan sebuah tadika swasta di U12 di sini pada Khamis lalu.

Suspek diberkas pada pukul 10.10 pagi selepas tampil menyerah diri di Ibu Pejabat Polis Daerah (IPD) Shah Alam di sini kira-kira 16 jam selepas kejadian tersebut. -KOSMO!ONLINE


Lelaki ditawar pekerjaan selepas pegang sepanduk di tepi jalan
Oleh KOSMO!

13 Julai 2022, 5:30 pm
LONDON – Seorang lelaki Britain yang menganggur selama tiga tahun akhirnya berjaya mendapat pekerjaan selepas dia berdiri di tepi jalan sambil memegang papan tanda rayuan bekerja, lapor akhbar Mirror UK semalam.
Craig Driver, 49, berada di tepi sebatang jalan berhampiran bandar Hull dengan memegang papan tanda besar yang mengiklankan kesediaannya untuk bekerja.
Dia mengambil tindakan drastik itu selepas bergelut mencari kerja sejak kehilangan pekerjaan dalam bidang pembinaan pada 2019 akibat mengalami strok.
Driver memulakan kempennya pada 28 Jun lalu dengan berdiri di kawasan itu setiap hari pada minggu tersebut dengan memakai sut dan tali leher.
Bapa kepada seorang anak itu kemudian ditawarkan pekerjaan pada 4 Julai lalu sebagai pengurus pembangunan di The Hull and East Yorkshire Smile Foundation selepas seorang kakitangan melihat aksinya.
Kakitangan wanita berkenaan kemudian menelefon majikannya untuk memberitahu bahawa dia berpendapat Driver sesuai untuk organisasi itu yang menguruskan projek amal serta turut mencari pekerja.

Selepas Ketua Pegawai Eksekutif, Andy Barber dan Ketua Perniagaan dan Komunikasi syarikat, Ann Newlove melihat resume Driver, mereka memutuskan bahawa dia sesuai untuk syarikat itu. – Agensi


Gajah liar ‘ganggu’ penduduk Felda Kahang Barat
Oleh ADNAN IBRAHIM

13 Julai 2022, 5:01 pm
KLUANG – Kumpulan gajah yang sering ditemui ‘mengganggu’ penduduk berhampiran Felda Kahang Barat dekat sini dipercayai kawanan dari Hutan Simpan Kluang dan merupakan habitat semula jadi haiwan berkenaan.
Pengarah Jabatan Perlindungan Hidupan Liar dan Taman Negara (Perhilitan) Johor, Aminuddin Jamin berkata, gajah yang dilihat berkeliaran di jalan utama ke Felda Kahang Barat itu merupakan sebahagian dari kumpulan gajah di kawasan berkenaan.
Katanya, pihak jabatan sudah mengenal pasti kawasan tersebut sebagai laluan utama bagi kumpulan gajah ini.
“Pemasangan papan tanda amaran lintasan hidupan liar juga sudah dipasang di sepanjang jalan Kahang Barat – Mersing.
“Kita sentiasa menjalankan pemantauan dari semasa ke semasa bagi memastikan kumpulan gajah terbabit tidak mendatangkan bahaya kepada pengguna laluan berkenaan,”katanya melalui kenyataan hari ini.
Terdahulu, tular satu rakaman video berdurasi 14 minit yg menunjukkan dua ekor gajah di laluan menuju ke Felda Kahang Barat. – KOSMO! ONLINE


Orang Asli terima agihan daging korban Maik
Oleh AIMUNI TUAN LAH

13 Julai 2022, 5:30 pm
GUA MUSANG – Majlis Agama Islam dan Adat Istiadat Melayu Kelantan (Maik) mengagihkan daging korban kepada seramai 4,830 Ketua Isi Rumah (KIR) Orang Asli di 19 buah pos penempatan di negeri ini.
Yang Dipertua Maik, Tengku Tan Sri Mohamad Rizam Tengku Abdul Aziz berkata, pihaknya memperuntukkan sebanyak RM350,000 bagi mengorbankan 72 ekor lembu sempena Program Ibadat Korban di perkampungan Orang Asli bermula Ahad lalu di Rancangan Pengumpulan Semula (RPS) Kuala Betis, di sini hari ini.
“Sebanyak 13 ekor lembu telah dikorbankan untuk diagihkan kepada Orang Asli di RPS Kuala Betis hari ini.
“Selain itu, Maik juga memberi sumbangan bakul makanan dan wang tunai bagi meringankan beban mereka sempena Hari Raya Aidiladha,” katanya selepas majlis pengagihan daging korban di perkampungan Orang Asli RPS Kuala Betis, di sini hari ini.
Sementara itu, seorang penduduk Orang Asli Kampung Bawek, RPS Kuala Betis, Nor Aleha Adai, 32, berkata, dia bersyukur dengan sumbangan yang diterima selepas dua tahun tidak dapat menjalankan ibadat korban secara besar-besaran.
Katanya, Orang Asli semakin berilmu dalam menjalankan ibadah korban apabila sebahagian golongan berkenaan sudah pandai menyembelih dan melapah daging lembu. – KOSMO! ONLINE


Pemandu maut dalam kemalangan, kereta terbakar
Oleh MUHD AFIQ AL-HAFIZ MAT YUSOF

13 Julai 2022, 5:09 pm
PETALING JAYA – Seorang pemandu kereta disahkan meninggal dunia selepas terbabit dalam kemalangan di Kilometer(KM) 303.4 Lebuh Raya Utara-Selatan di sini hari ini.
Dalam kejadian kira-kira pukul 12.53 tengah hari itu turut menyebabkan kereta jenis Hyundai yang dipandu mangsa terbakar dan musnah 100 peratus.
Ketua Pusat Gerakan Operasi Bomba Selangor, Zulfikar Jaffar berkata, sepasukan bomba dari Balai Bomba dan Penyelamat (BBP) Bangi dan BBP Serdang bersama beberapa jentera telah dikerah ke lokasi.
“Kejadian yang berlaku di KM 303.4 Lebuh Raya Utara-Selatan dari Serdang menghala ke Kajang itu membabitkan seorang lelaki tempatan berusia dalam lingkungan 20-an.
“Kemalangan terbabit menyebabkan mangsa cedera di bahagian paha kiri, kanan dan patah tangan kanan. Mangsa berjaya dikeluarkan orang awam sebelum kenderaan tersebut terbakar,” katanya dalam kenyataan di sini hari ini.
Mengulas lanjut, mangsa disahkan meninggal dunia oleh pasukan perubatan dan telah diserahkan kepada pihak polis untuk tindakan lanjut. – KOSMO! ONLINE.


Kedudukan bulan paling hampir dengan bumi bermula petang ini
Oleh KOSMO!

13 Julai 2022, 5:20 pm
PETALING JAYA – Fenomena Supermoon dijangka berlaku pada pukul 5.09 petang hari ini akan dapat disaksikan kedudukan bulan yang berada paling hampir dengan bumi.
Menurut Agensi Angkasa Malaysia (MYSA) menerusi hantaran dalam laman sosialnya berkata, kejadian dikenali Supermoon itu menyaksikan saiznya tujuh peratus lebih besar daripada bulan penuh biasa.
“Semasa fenomena alamiah ini, bulan akan kelihatan 14 peratus lebih besar dan 30 peratus lebih cerah berbanding keadaan ‘Micromoon’ ketika paling jauh daripada bumi,” jelasnya lagi.
“Ketika berada paling hampir dengan Bumi, Bulan juga akan dikenali sebagai ‘Super Full Moon atau Super New Moon’,” katanya.
Lebih menarik, kejadian kali ini turut disebut sebagai Supermoon ‘Buck’ kerana imejnya yang seperti tanduk rusa jantan dengan merujuk gelaran diberikan petani pribumi di Amerika Utara.
Dalam pada itu, MYSA menjelaskan, bulan beredar mengelilingi bumi dalam orbit berbentuk elips dengan purata nilai keeksentrikan 0.0549 (ukuran pemanjangan sesebuah elips).

Oleh itu, purata jarak bulan dari bumi (pusat ke pusat) adalah berbeza-beza pada setiap masa dengan jarak purata paling dekat (disebut sebagai perigee) adalah 363,396 kilometer (km) dan jarak purata paling jauh (disebut sebagai apogee) adalah 405,504 km. – KOSMO! ONLINE


Syarikat ECK tidak lagi terlibat projek lapangan terbang Kulim
Oleh MOHD. RAFIE AZIMI

13 Julai 2022, 6:02 pm
ALOR SETAR – Menteri Besar Kedah, Datuk Seri Muhammad Sanusi Md. Nor mengesahkan Kumpulan Syarikat ECK (ECK) sudah tidak lagi terlibat dengan projek Lapangan Terbang Antarabangsa Kulim (KXP).
Menurutnya, penamatan usaha sama itu bukan disebabkan syarikat tersebut mempunyai kaitan dengan tanaman durian Musang King dekat Gunung Inas di Baling seperti dakwaan sesetengah pihak.
Sebaliknya, ia berikutan kegagalan syarikat berkenaan untuk memenuhi syarat dipersetujui kedua-dua pihak sebelum ini.
“Salah satu syaratnya adalah syarikat itu perlu depositkan yuran komitmen berjumlah 125 peratus daripada RM2.1 bilion untuk pengambil alihan tanah tetapi mereka gagal penuhi.
“Itu adalah perkara asas dan apabila tanah tidak dapat diambil, maka projek itu tidak berjalan,” katanya selepas melancarkan inisiatif tempat letak kereta pintar antara Majlis Perbandaran Kulim Kedah (MPKK) dan syarikat HeiTech Padu Berhad di Wisma Darul Aman, di sini hari ini.
Kata Sanusi, pihaknya bagaimanapun tidak berniat untuk membatalkan projek tersebut dan sedang mencari syarikat lain untuk usaha sama bagi melaksanakan projek itu.

“Apa yang pastinya penamatan usaha sama bersama ECK ini tiada kaitan dengan ladang durian Musang King di Gunung Inas atau kejadian kepala air serta banjir yang berlaku,” ujarnya.
Mengulas lanjut, sehingga kini terdapat tujuh atau lapan syarikat yang menunjukkan minat untuk meneruskan projek KXP. – KOSMO! ONLINE


102 rumah rosak dipukul ribut di Perlis
Oleh SYED AZLAN SAYED HIZAR

13 Julai 2022, 5:32 pm
KANGAR – Jumlah rumah yang rosak akibat dilanda ribut pada pagi semalam meningkat kepada 102 buah.
Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd. Nazim Mohd. Noor berkata, kebanyakan rumah mengalami kerosakan pada bumbung akibat diterbangkan angin dan dihempap pokok tumbang.
“Bagi zon utara, sebanyak 62 rumah terlibat dengan kawasan paling teruk terjejas adalah Taman 20 membabitkan 30 buah rumah.
“Kawasan lain yang turut dibadai ribut di zon itu Kampung Paya, Kampung Perawah, Beseri, Lubuk Sireh dan Oran,” katanya di sini hari ini.
Bagi zon timur yang melibatkan Panggas, Kubang Perun, Ulu Pauh dan Balik Bukit, sebanyak 28 rumah terjejas.
“Sebanyak sembilan rumah dilaporkan rosak di zon tengah meliputi Batu 5, Abi, Kurung Batang, Wang Besar dan Kuala Perlis.

“Seterusnya zon barat iaitu Kangar dan kawasan sekitar Masjid Putra pula, sebanyak tiga rumah terjejas,” ujarnya.
Tambahnya, tindakan dan penyelarasan bantuan kepada mangsa kejadian sedang giat dijalankan bersama Jabatan Kebajikan Masyarakat negeri.
TUANKU Syed Sirajuddin (tiga dari kanan) melawat mangsa ribut di Kampung Perawah, Kangar hari ini.
Dalam pada itu, Raja Perlis, Tuanku Syed Sirajuddin Putra Jamalullail berkenan melawat mangsa dan meninjau sendiri kesan ribut di Kampung Perawah dekat sini hari ini. – KOSMO! ONLINE


Terkedu terima panggilan rumah, kedai makan terbakar
Oleh ROSMIZAN RESDI

13 Julai 2022, 5:20 pm
KUALA KRAI – Hasrat seorang bapa untuk mengadakan majlis sambutan hari lahir anaknya terbatal selepas menerima panggilan jiran yang memaklumkan rumah dan kedai makannya di Kampung Cabang Tiga, Sungai Sok di sini terbakar hari ini.
Dalam kejadian pada pukul 9.12 pagi itu, Zulfadli Mohamed, 37, yang sedang beraya di kampung mentuanya di Kuala Terengganu terkedu apabila menerima perkhabaran tersebut.
“Saya terus bergegas pulang untuk melihat keadaan rumah dan kedai makan. Saya terpaksa membatalkan niat untuk menyambut hari lahir anak hari ini,” katanya ketika dihubungi Kosmo! hari ini.
Sementara itu, Ketua Balai Bomba dan Penyelamat (BBP) Kuala Krai, Nik Ahmad Afsham Nik Pa berkata, seramai 15 anggota bergegas ke lokasi kejadian untuk kerja menyelamat dan memadam kebakaran.
“Dua buah rumah hangus sebanyak 80 peratus manakala dua buah kedai terbakar hampir 100 peratus dalam kejadian itu.
“Kebakaran itu tidak melibatkan kemalangan jiwa. Punca kebakaran dan kerugian masih dalam siasatan,” ujarnya. – KOSMO! ONLINE


Banjir Baling: LZNK bantu bina rumah asnaf fakir, miskin
Oleh JAMLIAH ABDULLAH

13 Julai 2022, 4:14 pm
ALOR SETAR – Lembaga Zakat Negeri Kedah (LZNK) akan membina semula rumah asnaf fakir dan miskin yang terjejas dalam kejadian kepala air dan banjir di Kupang, Baling pada 4 Julai lalu.
Ketua Pegawai Eksekutifnya, Datuk Syeikh Zakaria Othman berkata, pihaknya akan mengenal pasti mangsa yang layak untuk menerima bantuan itu.
Syeikh Zakaria (dua dari kiri) berbual dengan penerima sumbangan pada Perasmian Agihan Daging Korban Kepada Asnaf Kedah di Kolej Agama Sultan Abdul Halim di Alor Setar, hari ini.
Katanya, proses mengenal pasti mangsa terlibat akan dilakukan dengan kerjasama Pejabat Daerah dan Tanah Baling, Majlis Tindakan Daerah dan Pusat Kawalan Operasi Bencana (PKOB).
“Kita difahamkan ada penduduk yang rumah mereka musnah sepenuhnya dan perlu dibangunkan semula, ada juga yang hendak dibaiki selain perkakasan rumah rosak.
“Jadi ketiga-tiga kategori ini kita akan sediakan peruntukan sewajarnya setelah kita dapat penilaian sebenar daripada pihak terlibat,” katanya pada sidang akhbar selepas program Perasmian Agihan Daging Korban Kepada Asnaf Kedah di Kolej Agama Sultan Abdul Halim di sini hari ini.
Kata beliau, pihaknya turut menerima sumbangan daripada banyak agensi untuk membantu mangsa banjir terlibat termasuk daripada lembaga zakat negeri lain. – KOSMO! ONLINE


Lelaki dikhuatiri hilang semasa bersihkan dusun durian
Oleh ASYRAF MUHAMMAD

13 Julai 2022, 4:25 pm
KANGAR – Seorang pemuda dikhuatiri hilang ketika melakukan kerja-kerja membersihkan dusun durian milik rakannya yang terletak di atas bukit di Sungai Batu Pahat, Jalan Bukit Ayer di sini sejak 8 Julai lalu.
Mangsa, Zulhelmi Abdul Halim, 28, dikatakan hilang semasa menebas semak-samun bersama rakannya, Helmee Ramli, 42, yang turut mengambil upah membersihkan kawasan berkenaan.
Ketua Polis Daerah Kangar, Asisten Komisioner Yusharifuddin Mohd. Yusop berkata, rakan mangsa yang mula menyedari kehilangan Zulhelmi bertindak melakukan pencarian di kawasan sekitar sehingga lewat petang hari kejadian.
“Helmee kemudiannya turun semula ke bawah dan keesokan harinya dia bersama seorang jiran meneruskan pencarian mangsa sehingga semalam, namun masih gagal menemuinya,” katanya di sini hari ini.
Susulan itu, Yusharifuddin memaklumkan abang mangsa telah membuat laporan di Ibu Pejabat Polis Daerah Kangar pada semalam sebelum operasi mencari dan menyelamat (SAR) diaktifkan.
“Kita bersama agensi berkaitan telah melakukan operasi pencarian meliputi kawasan seluas tiga kilometer dari lokasi mangsa dipercayai hilang.

“Kita juga telah mendapatkan bantuan daripada agensi rakan sempadan di Thailand bagi membantu mengesan mangsa,” ujarnya. – KOSMO! ONLINE